༄༅། །གཞི་གསུམ་གྱི་ཆོ་ག་ཕན་བདེའི་གཉེན་ལས། དགེ་འདུན་གསོ་སྦྱོང་གི་ཕྱག་ལེན་བཀླག་ཆོག་ཏུ་བཀོད་པ་བཞུགས་སོ། །

 ༄༅། །འཁོར་བའི་ཚ་གདུང་མ་ལུས་ཞི་མཛད་ལ། །དུས་ཀྱི་ཡོལ་བར་མི་འགྱུར་ཆོས་ཀྱི་སྤྲིན། །བགྲང་ཡས་སྐྱེ་དགུའི་དགེ་ལེགས་ཆར་གྱི་ཁུངས། །སྤྲོ་མཁས་ཐུབ་དབང་གངས་རིའི་གནས་ལ་འདུད། །གང་གི་རིང་ལུགས་གཙང་མའི་ཆུ་གཏེར་དུ། །མཁྱེན་རབ་འདབ་སྟོང་རྒྱས་པའི་པདྨ་དཀར། །ཕན་བདེའི་དྲི་བསུང་འགྱེད་པའི་གཉེན་གཅིག་པུ། །ཀུན་མཁྱེན་ངག་དབང་ནོར་བུའི་ཞབས་ལ་འདུད། །གང་དེས་ལེགས་པར་བཤད་པ་དགེ་འདུན་གྱི། །བསླབ་པ་ཡོངས་སུ་སྦྱོང་བའི་བཞི་གསུམ་ལས། །ཚུལ་ཁྲིམས་རྣམ་དག་བྱ་བ་གསོ་སྦྱོང་གི །ཕྱག་ལེན་མ་ནོར་གཞུང་བཞིན་གསལ་བར་བྱ། །

 དེ་ལ་འདིར་དགེ་འདུན་པ་རྣམས་ཀྱི་ཐུགས་རྒྱུད་ལ་གཉེན་པོ་བསླབ་པ་གསོ་ཞིང༌། སྤང་བྱ་སྡིག་ལྟུང་སྦྱོང་བའི་གཞི་ཡིན་པས་ན་གསོ་སྦྱོང་གི་གཞི་སྟེ། དེ་ལ་ཞི་གནས་ཀྱི་གསོ་སྦྱོང་དང༌། མཐུན་པའི་གསོ་སྦྱོང་གཉིས་ལས་འདིར་ཕྱི་མ། དེ་ལའང་ལྔ་སྟེ། བཅུ་བཞི་པ་དང༌། བཅོ་ལྔ་པ་དང༌། བཀྲ་ཤིས་ཀྱི་གསོ་སྦྱོང་དང༌། གནོད་པ་བྱུང་བའི་གསོ་སྦྱོང༌། བསྡུམ་པའི་གསོ་སྦྱོང་ངོ༌། །དེ་ལས་དུས་ངེས་པ་ཅན་བཅུ་བཞི་པ་དང་བཅོ་ལྔ་པའི་དབང་དུ་མཛད་ནས། བཅོམ་ལྡན་འདས་ཀྱིས་གསོ་སྦྱོང་བྱའོ། །ཟླ་བ་ཕྱེད་ཕྱེད་ཀྱི་ཚེས་བཅོ་ལྔ་ལའོ། །ཞེས་གསུངས་པ་ལྟར་ཕྱག་ལེན་དུ་བགྱིད་པ་ལ། སྦྱོར་བ་ཉེར་བསྡོགས་ཀྱི་རིམ་པ་ནས་བརྩམས་ཏེ་རྒྱུན་ཆགས་གསུམ་པ་བྱ་བ་དང༌། དངོས་གཞི་དགེ་ཚུལ་གྱི་ཕྱིར་བཅོས་ནས་བརྩམས་ཏེ་དགེ་འདུན་གྱི་གསོ་སྦྱོང་བྱ་བ་སྟེ་གཉིས་ལས། དང་པོ་སྦྱོར་བ་ནི།

 ཐོག་མར་གནས་གཞི་གཙུག་ཁང་བཀོད་པ་ཕུན་སུམ་ཚོགས་པ་དང་ལྡན་པའི་དྲི་གཙང་ཁང་གི་དབུས་སུ། སེངྒེའི་ཁྲི་བཤམས་པ་ལ་སྟོན་པ་ཐུགས་རྗེ་ཆེན་པོ་དང་ལྡན་པ་དེའི་སྐུ་བརྙན་བྱིན་ཆགས་པ་བཞུགས་སུ་གསོལ་བའི་མདུན་དུ། མཆོད་པའི་བྱེ་བྲག་ཚར་དུ་དངར་བ་བཤམས། དེའི་སྒོ་དྲུང་གི་གཡོན་རོལ་དུ་མཁན་པོ་འདུལ་བ་འཛིན་པ་བཞུགས་པའི་སེང་ཁྲི་དང༌། འཁོར་གྱི་ཁྱམས་ཆེན་པོར་བྱི་དོར་བྱས་ཏེ་གནས་མལ་སྟན་རུང་བ་རྣམས་གོ་རིམ་བཞིན་དུ་བཤམས། ཡང་སྒོ་ཁང་གི་སྟེང་ལྟ་བུ་རླུང་ཆར་ལ་སོགས་པའི་གནོད་པ་བྲལ་བའི་གནས་སུ་ཁྲིའུ་རྒྱན་གྱིས་སྤྲས་པ་ལ། ཚད་ལྡན་གྱི་གཎྜི་གཎ་གཡོག་དང་བཅས་པ་ཡུམ་ཤེར་ཕྱིན་གྱི་ངོ་བོར་མོས་པས་བཞུགས་སུ་གསོལ། །

 ཡང་ཚེས་གྲངས་ངེས་པའི་ཕྱིར་སྐུད་པ་ལ་སྨྱིག་མའི་ཐར་མ་བཅོ་ལྔ་བརྒྱུས་པ་ཉིན་རེར་སྤོ་བས་ཚེས་གཅིག་ནས་བཅོ་ལྔའི་བར་ལྷག་ཆད་མེད་པར་བགྲང༌། དེ་ཡང་སྨིན་དྲུག་ཟླ་བ་སོགས་ཟུང་དུ་བཅད་པའི་སྟོང་དྲུག་ལ་གསོ་སྦྱོང་བཅུ་བཞི་པ་ཚང་བར་བགྲང༌། དེ་ལས་གཞན་པའི་སྟོང་དྲུག་དང་ཉ་བཅུ་གཉིས་ལ་བཅོ་ལྔ་པོ་འོང་བ་འོག་ཏུ་གསལ་ཟླ་ཤོལ་གྱི་སྟོང་ལ་སྔ་མ་བཅུ་བཞི་པ་དང་བཅོ་ལྔ་པ་གང་ཡིན་པ་དེ་སྐྱར་དགོས་པ་དམིགས་བསལ་ལོ། །དེ་ཡང་དགེ་བསྐོས་ཀྱི་ཉིན་རེར་བཞིན་བརྟགས་ནས་དགེ་འདུན་ལ་བརྗོད་ཅིང་མདོ་བསྐུལ་བར་བྱ།

 དེ་ནས་ཡར་མར་གྱི་ཚེས་བཅོ་ལྔའི་གསོ་སྦྱོང་གི་སྐབས་སུ་བབ་པའི་ཚེ་དགེ་འདུན་འདུ་བའི་ཕྱིར་དགེ་སློང་ཞིག་གིས་གཎྜི་བརྡུང་བའི་གནས་སུ་སོང་ལ། ཐོག་མར་དཀོན་མཆོག་ལ་དམིགས་ནས་གདིང་བའི་སྟེང་ནས་སྔ་ཕྱག་གསུམ་ཐང་ཤད་དང་བཅས་བླ་གོས་ཕྲག་པ་གཅིག་ཏུ་བྱས་ཏེ་གཎྜི་འཛིན། བརྡུང་བ་ལྔ་ལས་འདིར་དགེ་འདུན་འདུ་བའི་དོན་དུ་ཤངས་ཚལ་ལན་གསུམ་གྱི་མཐར་རྒྱུད་གསུམ་དང་རྟོག་སྒྲ་ཆེན་པོ་གསུམ་དུ་བརྡུང་ནས་བཅད། དེ་ཡང་རྒྱུ་རེ་རེ་ལ་གཅིག་ནས་བཅོ་བརྒྱད་ཀྱི་བར་ཇེ་ཆེ་དང༌། བཅུ་དགུ་ནས་སོ་དྲུག་གི་བར་ཇེ་ཆུང་དུ་འགྲོ་བའི་རྒྱུད་གསུམ་སྟེ། བརྡེག་ཐེངས་བརྒྱ་དང་རྩ་བརྒྱད་དོ། །

 དེ་ནས་འདུ་བར་འོས་པ་རྣམས་བླ་གོས་བཞེས། སྣམ་སྦྱར་ཕྲག་ཏུ་གཟར་ནས་རིམ་པ་རུང་ཆུས་ཁ་བཀྲུ་བཤལ་ཏེ་གཎྜི་རྡུང་བ་པོའི་གམ་དུ་སོང༌། ཚེ་དང་ལྡན་པ་གཎྜི་ཅིའི་ཕྱིར་བརྡུང་ཞེས་འདྲི། གསོ་སྦྱོང་གི་ཕྱིར་དུའོ་ཞེས་རེ་རེ་བཞིན་དུ་བརྡ་སྤྲད། དེ་ནས་ཕྱི་ཕྱག་གསུམ་འཚལ་ཏེ་སླར་བཞུགས་སུ་གསོལ། དེ་ཡང་ལས་ལ་འདུ་བའི་སྔ་རོལ་ཏུ་དགེ་འདུན་རྣམས་གསོ་སྦྱོང་སྔ་མ་འདས་པའི་མཐའ་ཚུན་ཆད་ཀྱི་རང་རྒྱུད་ཀྱི་ལྟུང་བ་ལ་སོ་སོར་བརྟགས་ཏེ། ལྟུང་བ་བྱུང་བར་ཤེས་ནས་བཤགས་བསྡམ་བྱིན་གྱིས་བརླབས་པ་གང་ལ་གང་འོས་ཀྱི་བཅོས་ནས་འདུ་དགོས་པ་སྟེ། ཀུན་མཁྱེན་ཞབས་ཀྱི་སྡོམ་གསུམ་རྒྱན་ལས། ལྟུང་བ་ཅན་རྣམས་ལས་ལ་འཇུག་པའི་སྔོན། །བཤགས་བསྡམ་བྱིན་རླབས་ཞེས་གསུང་མོད་ཀྱི། དེ་ལྟ་ནའང་ལྟུང་བའི་མིང་དང་རིགས་སོ་སོར་འབྱེད་མི་ནུས་སོགས་ཀྱི་དེ་རྣམས་ཇི་བཞིན་པ་མི་འབྱོར་བའི་དབང་གིས། དེང་སང་གི་ཕྱག་ལེན་ལ་ལར་གནས་ཁང་གཅིག་ཏུ་ཁག་གཉིས་སུ་ཕྱེ་ནས་ཕན་ཚུན་བརྗོད་རེས་ཀྱི་དགེ་འདུན་ལ་བཤགས་པའང་ཡོད་མོད། འོན་ཀྱང་འདིར་རང་ལུགས་ཀྱི་ཕྱག་སྲོལ་འདུས་པའི་ཚོགས་སུ་དགེ་ཚུལ་དང་དགེ་སློང་གཉིས་ཀས་ཕྱིར་བཅོས་དང་བྱིན་རླབས་མཁན་པོ་ལ་དམིགས་ཏེ་མཛད་པ་འོག་ནས་འབྱུང་བ་ལྟར་རོ། །

 དེ་ནས་འདུ་བ་འོས་པ་རྣམས་འདུས་ཏེ་གྲལ་དུ་འཁོད་པ་ལས། ཤེར་སྙིང་འདོན། ཡར་ངོ་ལ་ཁྱད་པར་འཕགས་བསྟོད་དང༌། མར་ངོ་ལ་ལྷ་ལས་ཕུལ་བྱུང་གནང༌། དེ་ནས་སོ་ཐར་སྡོམ་བརྒྱུད་གནང་བའི་རྗེས་སུ། དགེ་བསྐོས་སམ་དགེ་སློང་ཞིག་གིས་གདིང་བའི་སྟེང་ནས་ཕྱག་གསུམ་དང་ཐང་ཤད་བཅས་སྤྱོད་ལམ་འགྲེང་སྟེ་འདི་སྐད་དུ། བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ། མཁན་པོའམ། སློབ་དཔོན་ནམ། གནས་བརྟན་འདུལ་བ་འཛིན་པ་མཚན་འདི་ཞེས་བྱ་བའི་ཞལ་སྔ་ནས་གཙོ་མཛད་པའི་དགེ་འདུན་བཙུན་པ་རྣམས་དགོངས་སུ་གསོལ། དེ་ནས་དུས་བརྗོད་པའི་རིམ་པ་ནི་འདི་ལྟ་སྟེ། ལུགས་འདིར་ལོ་འགོ་བཅུ་པ་དང་མར་ངོ་སྔོན་འགྲོ་བྱས་པའི་དབང་གིས། ཟླ་བ་བཅུ་པའི་སྟོང་ལ། དེང་དགུན་ཟླ་དང་པོའི་ཟླ་བ་མར་གྱི་ངོའི་གྲལ་ཚེས་བཅོ་ལྔ་པ་མངོན་དུ་གྱུར་པ་ལགས་ཏེ། གཙུག་ལག་ཁང་གི་བདག་པོ་དང༌། གཙུག་ལག་ཁང་གི་ལྷ་རྣམས་ཀྱི་སླད་དུ། ཞལ་ནས་གསུངས་པའི་མདོ་རེས་བཀླག་ཏུ་གསོལ་ཞེས་བསྐུལ་བར་བྱ། དེ་བཞིན་དུ་ཟླ་བཅུ་གཅིག་པའི་ཉ་ལ། དེང་དགུན་ཟླ་དང་པོའི་ཟླ་བ་མར་གྱི་ངོའི་གྲལ་ཚེས་བཅོ་ལྔ་པ་མངོན་དུ་གྱུར་པ་ལགས་ཏེ་ཞེས་དང༌། བཅུ་གཅིག་པའི་སྟོང་ལ། དགུན་ཟླ་གཉིས་པ་མར་ངོའི་བཅུ་བཞི་པ། བཅུ་གཉིས་པའི་ཉ་ལ། དགུན་ཟླ་གཉིས་པ་ཡར་ངོའི་བཅོ་ལྔ་པ། བཅུ་གཉིས་པའི་སྟོང་ལ། དགུན་ཟླ་གསུམ་པ་མར་ངོའི་བཅོ་ལྔ་པ། དང་པོའི་ཉ་ལ། དགུན་ཟླ་གསུམ་པ་ཡར་ངོའི་བཅོ་ལྔ་པ། དང་པོའི་སྟོང་ལ། དགུན་ཟླ་བཞི་པ་མར་ངོའི་བཅུ་བཞི་པ། གཉིས་པ་ཉ་ལ། དགུན་ཟླ་བཞི་པ་ཡར་ངོའི་བཅོ་ལྔ་པ། གཉིས་པའི་སྟོང་ལ། དཔྱིད་ཟླ་དང་པ་མར་ངོའི་བཅོ་ལྔ་པ། གསུམ་པའི་ཉ་ལ། དཔྱིད་ཟླ་དང་པོ་ཡར་ངོའི་བཅོ་ལྔ་པ། གསུམ་པའི་སྟོང་ལ། དཔྱིད་ཟླ་གཉིས་པ་མར་ངོའི་བཅུ་བཞི་པ། བཞི་པའི་ཉ་ལ། དཔྱིད་ཟླ་གཉིས་པ་ཡར་ངོའི་བཅོ་ལྔ་པ། བཞི་པའི་སྟོང་ལ། དཔྱིད་ཟླ་གསུམ་པ་མར་ངོའི་བཅོ་ལྔ་པ། ལྔ་པའི་ཉ་ལ། དཔྱིད་ཟླ་གསུམ་པ་ཡར་ངོའི་བཅོ་ལྔ་པ། ལྔ་པའི་སྟོང་ལ། དཔྱིད་ཟླ་བཞི་པ་མར་ངོའི་བཅུ་བཞི་པ། དྲུག་པའི་ཉ་ལ། དཔྱིད་ཟླ་བཞི་པ་ཡར་ངོའི་བཅོ་ལྔ་པ། དྲུག་པའི་སྟོང་ལ། དབྱར་ཟླ་དང་པོ་མར་ངོའི་བཅོ་ལྔ་པ། བདུན་པའི་ཉ་ལ། དབྱར་ཟླ་དང་པོ་ཡར་ངོའི་བཅོ་ལྔ་པ། བདུན་པའི་སྟོང་ལ། དབྱར་ཟླ་གཉིས་པ་མར་ངོའི་བཅུ་བཞི་པ། བརྒྱད་པའི་ཉ་ལ་དབྱར་ཟླ་གཉིས་པ་ཡར་ངོའི་བཅོ་ལྔ་པ། །བརྒྱད་པའི་སྟོང་ལ། དབྱར་ཟླ་གསུམ་པ་མར་ངོའི་བཅོ་ལྔ་པ། དགུ་པའི་ཉ་ལ། དབྱར་ཟླ་གསུམ་པ་ཡར་ངོའི་བཅོ་ལྔ་པ། དགུ་པའི་སྟོང་ལ། དབྱར་ཟླ་བཞི་པ་མར་ངོའི་བཅུ་བཞི་པ། བཅུ་པའི་ཉ་ལ། དབྱར་ཟླ་བཞི་པ་ཟླ་བ་ཡར་གྱི་ངོའི་གྲལ་ཚེས་བཅོ་ལྔ་པ་མངོན་དུ་གྱུར་པ་ཞེས་བརྗོད་དགོས་ཀྱི། དུས་འཁོར་ལུགས་ཀྱི་ཟླ་གྲངས་བརྩི་ལུགས་ལྟར་བརྗོད་པར་མི་བྱའོ། །

 དེ་ལྟར་བསྐུལ་བ་བརྗོད་པའི་མོད་ལ་མདོ་འདོན་པ་པོས་ཐོག་མར་སྟོན་པ་ལ་ཕྱག་མཛད་པ་ཞུ་ཞེས་བརྗོད་ལ། དེ་ནས་དགེ་འདུན་རྣམས་ཀྱི་རྒྱུན་ཆགས་གསུམ་པ་གདོན་པར་བྱ་སྟེ། གནས་བརྟན་ལ་སོགས་པ་ཐམས་ཅད་བཞེངས་སྣམ་སྦྱར་བཞེས་གདིང་བའི་སྟེང་ནས་འགྲེང་སྟེ་སྤྱོད་ལམ་བསྟུན་ནས་དང་པོ་ཕྱག་བྱ་བ་ནི།

 བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། སྐྱེས་བུ་གདུལ་བྱའི་ཁོ་ལོ་བསྒྱུར་བ། བླ་ན་མེད་པ། ལྷ་དང་མི་རྣམས་ཀྱི་སྟོན་པ། མཉམ་མེད་ཤཱཀྱའི་རྒྱལ་པོའི་ཞབས་ཀྱི་རྡུལ་དྲི་མ་མེད་པ་ལ་མགོ་བོས་རབ་ཏུ་གཏུགས་ཏེ་གུས་པས་ཕྱག་འཚལ་ལོ། །གང་ཚེ་རྐང་གཉིས་གཙོ་བོ་ཁྱོད་བལྟམས་ཚེ། །ས་ཆེན་འདི་ལ་གོམ་པ་བདུན་པོར་རྣམས། །ང་ནི་འཇིག་རྟེན་འདི་ན་མཆོག་ཅེས་གསུངས། །དེ་ཚེ་མཁས་པ་ཁྱོད་ལ་ཕྱག་འཚལ་ལོ། །རྣམ་དག་སྐུ་མངའ་མཆོག་ཏུ་གཟུགས་བཟང་བ། ཡེ་ཤེས་རྒྱ་མཚོ་གསེར་གྱི་ལྷུན་པོ་འདྲ། །གྲགས་པ་འཇིག་རྟེན་གསུམ་ན་ལྷམ་མེ་བ། །མགོན་པོ་མཆོག་བརྙེས་ཁྱོད་ལ་ཕྱག་འཚལ་ལོ། །མཚན་མཆོག་ལྡན་པ་དྲི་མེད་ཟླ་བའི་ཞལ། །གསེར་མདོག་འདྲ་བ་ཁྱོད་ལ་ཕྱག་འཚལ་ལོ། །རྡུལ་བྲལ་ཁྱོད་འདྲ་སྲིད་པ་གསུམ་ན་མཛེས། །མཉམ་མེད་མཁྱེན་ཅན་ཁྱོད་ལ་ཕྱག་འཚལ་ལོ། །མི་མཆོག་འདུལ་བ་ཁ་ལོ་བསྒྱུར་མཛད་ཅིང༌། །ཀུན་སྦྱོར་འཆིང་བ་གཅོད་མཛད་དེ་བཞིན་གཤེགས། །དབང་པོ་ཞི་ཞིང་ཉེར་ཞི་ཞི་ལ་མཁས། །མཉན་ཡོད་བཞུགས་པ་དེ་ལ་ཕྱག་འཚལ་ལོ། །མགོན་པོ་ཐུགས་རྗེ་ཆེ་ལྡན་པ། །ཐམས་ཅད་མཁྱེན་པ་སྟོན་པ་པོ། །བསོད་ནམས་ཡོན་ཏན་རྒྱ་མཚོའི་གཞི། །དེ་བཞིན་གཤེགས་ལ་ཕྱག་འཚལ་ལོ། །དག་འདོད་ཆགས་བྲལ་བའི་རྒྱུ། །དགེ་བའི་ངན་སོང་ལས་གྲོལ་ཞིང༌། །གཅིག་ཏུ་དོན་དམ་མཆོག་གྱུར་པ། །ཞི་གྱུར་ཆོས་ལ་ཕྱག་འཚལ་ལོ། །གྲོལ་ནས་གྲོལ་བའི་ལམ་ཡང་སྟོན། །བསླབ་པ་དག་ལ་རབ་ཏུ་གུས། །ཞིང་གི་དམ་པ་ཡོན་ཏན་ཞིང༌། །དགེ་འདུན་ལ་ཡང་ཕྱག་འཚལ་ལོ། །

 ཞེས་པའི་བར་དང༌། རྒྱས་པར་སྤྲོ་ན་བཟང་པོ་སྤྱོད་པའི་སྨོན་ལམ་ལས་བྱུང་བའི་ཡན་ལག་བདུན་པ་ཡང་བྱ་སྟེ། ཇི་སྙེད་སུ་དག་སོགས་ནས་བདེ་བར་གཤེགས་པ་ཐམས་ཅད་བདག་གིས་བསྟོད། །ཅེས་པའི་བར་ཕྱག་བྱའོ། །

 དེ་ནས་བཞེངས་བཞིན་དུ་མེ་ཏོག་དམ་པ་གནང་སྐབས་སྤོས་བསྐོར་བྱས། ཐམས་ཅད་བདག་གིས་བྱང་ཆུབ་ཕྱིར་བསྔོའོ་ནས་ཕྱག་གསུམ་འཚལ་བའི་རྗེས་སུ་མཁན་པོ་ཁྲི་ལ་བཞུགས། ཐམས་ཅད་པུས་མོ་གཡས་པའི་ལྷ་ང་ས་ལ་བཙུགས་ཏེ་འདུག་པར་བྱའོ། །

 བར་དུ་མདོ་འདོན་པ་ནི། གསོལ་བ་བཏབ་པའི་དགེ་སློང་དེས་ཀྱང་སྤྲོ་ཞིང་དུས་ན། ཐེག་པ་ཆེ་ཆུང་གི་བཀའ་དྲི་མ་མེད་པ་རྒྱས་པ་འདོན་པར་བྱ་ཞིང༌། གཅིག་གིས་མི་ནུས་ན་མང་པོ་རེས་ཀྱིས་ཀྱང་བཤད་པར་བྱའོ། །དེ་ཙམ་མི་ནུས་ན། ལ་ལས་ཤེར་སྙིང་ཙམ་མམ་དཀོན་མཆོག་རྗེས་དྲན་གྱི་མདོ་འདོན་པའང་ཡོད་མོད་ཀྱི། འདིར་རང་ལུགས་ཚུལ་ཁྲིམས་ཡང་དག་པར་ལྡན་པའི་མདོ་ལ་ཕྱག་ལེན་མཛད་པ་སྟེ། མདོར་བསྡུས་པ་འདི་ཙམ་ཞིག་བརྗོད་པར་བྱ་སྟེ། ཞེས་གསུངས་པས་མདོ་འདོན་པ་པོ་རང་གིས།

 གང་ཞིག་གསེར་མཆོག་རང་བཞིན་རི་རབ་ལ་གནས་མན་དྷ་ར་དང་ལྷར་བཅས་གནོད་སྦྱིན་དང༌། །གདེངས་ཀ་ནོར་བུའི་འོད་ཀྱིས་མུན་པ་སེལ་མཛད་ས་འོག་གནས་པའི་ཀླུ་རྣམས་གང་ཡིན་དང༌། །གངས་ཅན་རིང་ནི་དཔལ་གྱིས་རོལ་ཞིང་རབ་ཏུ་དགའ་བའི་རིག་པ་འཛིན་པ་གང་ཡིན་པ། །དེ་དག་ཐམས་ཅད་ཐར་པ་དམ་པའི་སྒོ་གྱུར་ཐུབ་པའི་གསུང་མཉན་ཕྱིར་ནི་འདིར་གཤེགས་ཤིག །ལྷ་དང་ལྷ་མིན་མི་དང་མིའམ་ཅི་ཡི་དབང་པོ་དང༌། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །སངས་རྒྱས་གསུང་རབ་རབ་ཏུ་ཞི་ཞིང་བདེ་བའི་རྒྱུར་གྱུར་པ། །འདི་དག་བཤད་ཀྱིས་དམ་པའི་ཆོས་ཉན་ཕྱིར་ནི་འདིར་གཤེགས་ཤིག །གང་དག་ཕྱོགས་བཅུ་སྟོང་གི་འཇིག་རྟེན་ན། །བདེ་གཤེགས་སློབ་མར་གྱུར་པ་གང་སུ་དག །དེང་འདིར་སྟོན་པས་ཆོས་ཀྱི་ཆར་འབེབས་ཀྱི། །ཉན་པར་འདོད་པ་ཐམས་ཅད་འདིར་གཤེགས་ཤིག །ཐམས་ཅད་མཁྱེན་པ་ལ་ཕྱག་འཚལ་ལོ། །

 འདི་སྐད་བདག་གིས་ཐོས་པའི་དུས་གཅིག་ན། བཅོམ་ལྡན་འདས་མཉན་དུ་ཡོད་པ་ན། །རྒྱལ་བུ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་དགེ་སློང་བརྒྱ་ཕྲག་ཕྱེད་དང་བཅུ་གསུམ་གྱི་དགེ་སློང་གི་དགེ་འདུན་ཆེན་པོ་དང་ཐབས་གཅིག་ཏུ་བཞུགས་ཏེ། དེའི་ཚེ་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་བསྩལ་པ། དགེ་སློང་དག་ཤེས་པ་ནི་འགྲིབ། སྲོག་ནི་འཆད། ཚེའི་འདུ་བྱེད་ནི་འདོར། སྟོན་པའི་བསྟན་པ་ཡང་ངེས་པར་འཇིག་པར་འགྱུར་བས། ཅིའི་ཕྱིར་བརྩོན་འགྲུས་དང་རྟུལ་བ་བརྟན་པོས་བསྒྲུབ་པར་མི་བྱེད། མིའི་ལུས་ནི་ཤིན་ཏུ་རྙེད་པར་དཀའ་ན་དེ་ཐོབ་ནས་དེས་རྙེད་པའི་རྒྱལ་བའི་བསྟན་པ་ལ་རབ་ཏུ་བྱུང་བ་ཡང་རྙེད་ནས་ཐར་པའི་དོན་དང་མི་མཐུན་པ་དག་གིས་བསླུས་ཏེ་སྡུག་བསྔལ་བར་གྱུར་ཏ་རེ། དགེ་སློང་དག་སྲོང་དང་བྲལ་ཞིང་ཤི་བ་ནི་སླའོ། །ཚུལ་ཁྲིམས་ཉམས་ཤིང་ཞིག་པ་ནི་དེ་ལྟར་མ་ཡིན་ནོ། །དེ་ཅིའི་ཕྱིར་ཞེ་ན། སྲོག་དང་བྲལ་ཞིང་ཤི་བས་ནི་ཚེ་འདི་ཉིད་ཀྱིས་སྐྱེ་བ་ཟད་པར་འགྱུར་གྱི། ཚུལ་ཁྲིམས་ཉམས་ཤིང་ཞིག་པ་ནི་སྐྱེ་བ་འབུམ་ཕྲག་བརྒྱའི་བར་དུ་རིགས་དང་བྲལ་ཞིང་བདེ་བ་སྤངས་ཏེ་རྣམ་པ་ལྟུང་བ་ཆེན་པོ་ཉམས་སུ་མྱོང་བར་འགྱུར་རོ། །དེ་ཕྱིར་སྟོན་པས་ཚུལ་ཁྲིམས་རབ་བསྔགས་བཤད། །ཚུལ་ཁྲིམས་ལྡན་པ་སངས་རྒྱས་འབྱུང་དང་ཕྲད། །ཚུལ་ཁྲིམས་ལྡན་པ་རྒྱན་རྣམས་ཀུན་གྱི་མཆོག །ཚུལ་ཁྲིམས་ལྡན་པ་དྲི་དང་བྱུག་པ་ཡི། །ཚུལ་ཁྲིམས་ལྡན་པ་དགའ་བ་ཀུན་གྱི་གནས། །ཚུལ་ཁྲིམས་ལྡན་པ་གདུང་བ་བསིལ་བའི་ཆུ། ཚུལ་ཁྲིམས་ལྡན་པ་འཇིག་རྟེན་ཀུན་གྱིས་བསྟོད། །ཚུལ་ཁྲིམས་དག་པར་འགྲོ་བ་དམ་པའི་མནོས། །ཇི་ལྟར་སྦྲུལ་གདུག་ཀླུ་ཆེན་ནག་པོ་ཡང༌། །ཚུལ་ཁྲིམས་ལྡན་ལ་གནོད་མེད་གཞན་ཅི་སྨོས། །ཚུལ་ཁྲིམས་ལྡན་པའི་དགེ་སློང་འོད་དང་ལྡན། །ཚུལ་ཁྲིམས་ལྡན་པ་གྲགས་འགྱུར་བདེ་བ་ཐོབ། །ཇི་ལྟར་མིག་མེད་གཟུགས་མཐོང་མི་རུང་ལྟར། །དེ་བཞིན་ཚུལ་ཁྲིམས་མེད་ན་ཆོས་མི་མཐོང༌། །ཇི་ལྟར་རྐང་མེད་ལམ་འཇུག་གང་ལ་ནུས། །དེ་བཞིན་ཚུལ་ཁྲིམས་མེད་ན་ཐར་མི་འགྱུར། །ཇི་ལྟར་བུམ་པ་བཟང་པོ་རིན་ཆེན་སྣོད། །དེ་བཞིན་ཚུལ་ཁྲིམས་ཆོས་རྣམས་བསྐྱེད་པའི་གཞི། །ཇི་ལྟར་བུམ་ཆག་རིན་ཆེན་སྣོད་མི་རུང༌། །དེ་བཞིན་ཚུལ་ཁྲིམས་རལ་བས་ཆོས་ཀུན་གཏུགས། །དང་པོ་ཚུལ་ཁྲིམས་མེད་པར་གྱུར་པ་དེ། །ཕྱི་ནས་མྱ་ངན་འདས་པ་ཐོབ་སྙམ་མམ། །སྣ་མེད་སྣ་རྡུམ་ལ་སོགས་གང་ཡིན་པ། །དེ་ལ་མེ་ལོང་དག་ནི་དགོས་མི་འགྱུར། །རྣ་བས་མ་ཐོས་མིག་སྔར་མ་མཐོང་ཡང༌། །བསྟན་བསྲུང་མི་དེ་མཐོ་རིས་འགྲོ་བར་འགྱུར། །ཐོས་མང་ཐོས་ལྡན་ཐོས་བསྲུང་མཐོ་རིས་ཉིད། །བུད་མེད་བསྟེན་དུ་ག་ལ་རུང༌། །རྒྱལ་པོའི་ཕོ་བྲང་ག་ལ་དགའ། །ལོངས་སྤྱོད་རྟག་པ་ག་ལ་ཡོད། །བུད་མེད་དག་ལ་རུང་བ་མེད། །རྒྱལ་སྲིད་དག་ལ་དགའ་བ་མེད། །ལྦུ་བ་དག་ལ་སྙིང་པོ་མེད། །ལོངས་སྤྱོད་དག་ལ་སྙིང་པོ་མེད། །ལོངས་སྤྱོད་དག་ནི་འབབ་ཆུ་བཞིན། །གྲུ་དེ་ཅི་འདྲ་ཁྱིམ་དེ་འདྲ། །མེ་ཏོག་ཅི་འདྲ་གཟུགས་དེ་བཞིན། །སྲོག་ནི་ཆུ་ལྦུར་འདྲ་བ་ཡིན། །བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས། །ཉེ་བ་འཁོར་ལ་སོགས་པའི་དགེ་སློང་དེ་དག་ཡི་རངས་ཏེ། །བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །ཞེས་པའི་བར་དང༌།

 མཇུག་བསྡུ་བ་ནི། ཐ་མ་བསོད་ནམས་བསྔོ་བ་ལ་ཐུགས་གཏད་པར་ཞུ་ཞེས་བརྗོད་ལ། ལྷན་ཅིག་བསོད་ནམས་འདི་ཡིས་སོགས་ནས་སར་བཞུགས། འགྲོ་བའི་སྡུག་བསྔལ་སྨན་གཅིག་པུ། །ཞེས་སོགས་དང༌། གཙུག་ལག་ཁང་རྣམས་སོགས་དང༌། ཀླུ་རྒྱལ་དགའ་བོ་ཉེ་དགའ་བོ། །གཞན་ཡང་གྲོང་ཁྱེར་གནས་པ་རྣམས། །ཚེ་རིང་ནད་མེད་ཕུན་སུམ་ཚོགས། །རྟག་ཏུ་བདེ་བ་ཐོབ་པར་ཤོག །ཅེས་བརྗོད་དོ། །

 དེ་དག་དུས་རྒྱུན་གྱི་དགེ་འདུན་གྱི་བྱ་བ་ཡིན་པས་ན་རྒྱུན་ཆགས་གསུམ་པ་ཞེས་བྱའོ། །

དེས་གསོ་སྦྱོང་གི་སྦྱོར་བའི་ཆོ་ག་ཡན་ལག་དང་བཅས་པར་སོང་ནས། ད་ནི་གཉིས་པ་གསོ་སྦྱོང་དངོས་ལ། སྟོན་པའི་ལུང་ལས་མ་གསུངས་ཀྱང་བསྟན་བཅོས་མཁན་པོས་བཞེད་པ་དགེ་ཚུལ་གྱི་གསོ་སྦྱོང་དང༌། སྟོན་པའི་ལུང་ལས་གསུངས་པ་དགེ་སློང་གི་གསོ་སྦྱོང་གཉིས་ལས།

 དང་པོ་ནི། དགེ་ཚུལ་རྣམས་ཀྱི་དུས་ངེས་མེད་ལ་བྱ་བ་བཤགས་པའི་ཆོ་ག་དང༌། དུས་ངེས་པ་ཅན་གསོ་སྦྱོང་ལ་བྱ་བ་ཡོངས་དག་འབུལ་བའི་ཆོ་ག་རྣམས་དགེ་སློང་ཞིག་གི་མདུན་དུ་སོ་སོར་འབུལ་དགོས་ཀྱི། དེ་ལྟར་མ་གྲུབ་ན། དགེ་ཚུལ་ཇི་སྙེད་པ་དགེ་འདུན་གྱི་ནང་དུ་སོང་སྟེ་གནས་བརྟན་གྱི་དྲུང་དུ་བཤགས་པ་བྱས་ཏེ་ཡོངས་དག་ཕུལ་ཀྱང་ལེགས་པར་རུང་བ་ཡིན་ནོ་ཞེས་པཎ་ཆེན་ཤཱཀྱ་མཆོག་ལྡན་གྱི་གསུངས་སོ། །

 དེ་ལྟར་རང་ལུགས་ཀྱི་ཕྱག་སྲོལ་ཀྱང་དེ་དང་མཐུན་པས། དེ་ལ་སྦྱོར་བ་ཕྱིར་བཅོས་དང༌། དངོས་གཞི་ཡོངས་དག་འབུལ་བ་གཉིས་ལས། དང་པོ་དགེ་ཚུལ་རྣམས་ཀྱི་མདོ་འདོན་པ་ཉིད་ལ་དམིགས་ཏེ་གདིང་བ་བརྐྱང་ཕྱག་གསུམ་དང་ཐང་ཤད་བཅས་བླ་གོས་ཕྲག་པ་གཅིག་ཏུ་བྱས། འགྲེང་བཞིན་དུ་གུས་འདུད་དང་བཅས་པའི་ཐལ་མོ་བསྣོལ་ནས་འདི་སྐད་དུ། བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ་སློབ་དཔོན་འདུལ་བ་འཛིན་པ་ཆེན་པོ་མཚན་འདི་ཞེས་བགྱི་བས་ལྟུང་བ་ཕྱིར་བཅོས་ཀྱི་ཆོ་ག་ལ་ཐུགས་གཏད་པར་ཞུ་ཞེས་བརྗོད། མདོ་འདོན་པོས། ཆོས་བཞིན་འདུལ་བ་བཞིན་གནང་བར་ཞུ། ཞེས་ལན་གདབ། དེ་ནས་དགེ་ཚུལ་རྣམས་ཙོག་པུར་བྱས་ཏེ།

 བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ་སློབ་དཔོན་འདུལ་བ་འཛིན་པ་ཆེན་པོ་མཚན་འདི་ཞེས་བགྱི་བ་དགོངས་སུ་གསོལ། བདག་ཤཱཀྱའི་དགེ་ཚུལ་མིང་འདི་ཞེས་བགྱི་བ། བྱིས་པ་ཉིད་དང༌། མི་ཤེས་པ་ཉིད་དང༌། བག་མ་མཆིས་པ་དང༌། ཉོན་མོངས་པ་མང་བའི་དབང་གིས་བཤགས་བྱའི་ཉེས་བྱས་གང་བྱུང་བ་དེ་ཐམས་ཅད་བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ་སློབ་དཔོན་འདུལ་བ་འཛིན་པ་ཆེན་པོ་མཚན་འདི་ཞེས་བགྱི་བའི་དྲུང་དུ་མཐོལ་ལོ། །འཆགས་སོ། །མཐོལ་ཞིང་བཤགས་ན་བདག་ལ་བདེ་བ་ལ་རེག་པ་གནས་པར་འགྱུར་གྱི། མ་མཐོལ་ཞིང་མ་བཤགས་ན་མི་འགྱུར་རོ། །ཞེས་ལན་གསུམ་བཟླས།

 མདོ་འདོན་པས་དེ་དག་ལ། ཉེས་པ་ལ་ཉེས་པར་གཟིགས་ལགས་སམ། ཞེས་དྲི། དེ་དག་གིས་མཐོང་ལགས་སོ། །ཞེས་ལན་གདབ། མདོ་འདོན་པས་ཕྱིན་ཆད་ལེགས་པར་སྡོམ་ལགས་སམ། ཞེས་དྲི། དེ་དག་གིས་སྡོམ་ལགས་སོ། །ཞེས་ལན་གསུམ་གྱི་བར་དུ་དྲིས་ལན་བཏབ། ཉེས་པ་གང་བྱུང་བ་ངོས་ཟིན་ན་དེ་ཉིད་ཀྱི་མིང་སྨོས་ནས་བཤགས་པ་བྱས་པས་ཆོག་གི །མཇུག་ཏུ་མདོ་འདོན་པས། ཐབས་ཡིན་ནོ་ཞེས་སེ་གོལ་གྱིས་བརྡ་སྤྲད་པས། དགེ་ཚུལ་རྣམས་ཀྱིས་ལེགས་སོ་ཞེས་བརྗོད།

 ཡང་དགེ་ཚུལ་རྣམས་ཀྱི་ཕྱག་དང་སྤྱོད་ལམ་སྔར་བཞིན་དུ། བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ་སློབ་དཔོན་འདུལ་བ་འཛིན་བ་འཛིན་པ་ཆེན་པོ་མཚན་འདི་ཞེས་བགྱི་བས་ལྟུང་བ་ཕྱིར་བཅོས་ཀྱི་ཆོ་ག་ལ་ཐུགས་གཏད་པ་བཀའ་དྲིན་ཆེ་ལགས། ཞེས་དང༌། ཡང་མདོ་འདོན་པོས། ཆོས་བཞིན་འདུལ་བ་བཞིན་གནང་བ་ལ་རྗེས་སུ་ཡི་རང་ངོ༌། །ཞེས་བརྗོད། དེ་ནི་དགེ་ཚུལ་རྣམས་ཀྱི་ཤགས་པའོ། །དགེ་ཚུལ་རྣམ་པར་དག་པ་ཞིག་ན་འདི་མི་དགོས་སོ། །

 གཉིས་པ་དངོས་གཞི་ཡོངས་དག་འབུལ་བ་ནི། ཡང་ཕྱག་དང་སྤྱོད་ལམ་སྔར་བཞིན་གྱིས། བསྟན་པ་རིན་པོ་ཆེའི་གསལ་བྱེད་སོགས་ནས། ཞེས་བགྱི་བས་གསོ་སྦྱོང་གི་ཆོ་ག་ལ་ཐུགས་གཏད་པ་ཞུ་ཞེས་བརྗོད། མདོ་འདོན་པོས། ཆོས་བཞིན་འདུལ་བ་བཞིན་གནང་བར་ཞུ། ཞེས་བརྗོད། དེ་ནས་དགེ་ཚུལ་རྣམས་སྔར་བཞིན་ཙོག་པུར་བྱས་ཏེ།

 བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ་སློབ་དཔོན་འདུལ་བ་འཛིན་པ་ཆེན་པོ་མཚན་འདི་ཞེས་བགྱི་བ་དགོངས་སུ་གསོལ། དེང་དགེ་འདུན་གྱི་གསོ་སྦྱོང་བཅུ་བཞི་པའམ། བཅོ་ལྔ་པ་ལགས་ལ། བདག་ཤཱཀྱའི་དགེ་ཚུལ་ཞེས་བགྱི་བ་ཡང་གསོ་སྦྱོང་བཅུ་བཞི་པའམ་བཅོ་ལྔ་པ་ལགས་ན། བདག་ཤཱཀྱའི་དགེ་ཚུལ་མིང་འདི་ཞེས་བགྱི་བ་བར་ཆད་ཀྱི་ཆོས་རྣམས་ཀྱིས་ཡོངས་སུ་དག་གོ་ཞེས་བདག་མཆིས་ན། བདག་བར་ཆད་ཀྱི་ཆོས་རྣམས་ཀྱིས་ཡོངས་སུ་དག་པར་མཁན་པོའམ། སློབ་དཔོན་གྱིས་གཟུང་དུ་གསོལ། ཞེས་ལན་གསུམ་བཟླས་ལ་ཐབས་ལེགས་བྱའོ། །ཡང་ཕྱག་དང་སྤྱོད་ལམ་སྔར་བཞིན་གྱིས། བསྟན་པ་རིན་པོ་ཆེའི་གསལ་བྱེད་སོགས་ནས། གསོ་སྦྱོང་གི་ཆོ་ག་ལ་ཐུགས་གཏད་པར་བཀའ་དྲིན་ཆེ་ལགས། ཞེས་དང༌། ཡང་མདོ་འདོན་པོས། ཆོས་བཞིན་འདུལ་བ་བཞིན་གནང་བ་ལ་རྗེས་སུ་ཡི་རང་ངོ༌། །ཞེས་བརྗོད། དེ་ནི་དགེ་ཚུལ་གྱི་ཡོངས་དག་སྟེ་དེ་དག་གི་གསོ་སྦྱོང་ངོ༌། །

 དེ་ནས་དགེ་ཚུལ་རྣམས་གྱེས་ལ་དགེ་འདུན་གྱི་ལས་ལ་མི་དབང་བའི་ཕྱིར་ཐོས་པའི་ཉེ་ཀོར་ལས་ལོགས་སུ་བཀར་རོ། །

 གཉིས་པ་དགེ་སློང་གི་གསོ་སྦྱོང་དང༌། ཚོགས་ལ་ཚང་བ་སྤྱིར་བཏང་གི་གསོ་སྦྱོང་དང༌། མ་ཚང་དམིགས་བསལ་དང་བྱིན་རླབས་ཀྱི་གསོ་སྦྱོང་གཉིས་ལས། དང་པོ་ལ་སྦྱོར་བ། དངོས་གཞི། རྗེས་གསུམ་ལས། དང་པོ་སྦྱོར་བ་ལའང༌། རྒྱུད་དག་པར་བྱ་བ་དང༌། གནས་ལ་བློ་མཐུན་པར་བྱ་བ་གཉིས་ལས།

 དང་པོ་ནི། དགེ་སློང་ལྟུང་བ་དང་བཅས་པ་རྣམས། ཕམ་ལྷག་གི་སྦོམ་པོ་ལྕི་ཡང་དང༌། ལྟུང་བྱེད་འབའ་ཞིག་པ་དང༌། སོར་བཤགས་དང༌། ཉེས་བྱས་ཀྱི་སྡེ་ཚན་རྣམས་ལས་བྱུང་བའི་བཤགས་པ་འོས་པ་རྣམས་བཤགས། བསྡམ་བྱའི་ཉེས་བྱས་སུ་བཤད་པའི་བསྡམ་པར་འོས་པ་རྣམས་བསྡམས། དེའི་ཉིན་རང་ལ་འཆོས་མི་ཐུབ་དགེ་འདུན་ལྷག་མའི་སྡེ་ཚན་ལས་ཁུ་བ་ཕྱུང་བའི་ལྷག་མ་ལྟ་བུ་དང༌། སྤང་བ་ལྟུང་བྱེད་ཀྱི་སྡེ་ཚན་ལས་གོས་ཞག་བཅུ་འཆང་བའི་སྤང་ལྟུང་ལྟ་བུ་ལ་བྱིན་གྱིས་བརླབ་དགོས་པ་ལས། དང་པོ་བཤགས་པར་འོས་པ་རྣམས་བཤགས་པ་ལ། ཕམ་པར་གཏོགས་པའི་སྦོམ་པོ་ལྕི་བ་ནི། དགེ་སློང་དྲུག་ཡན་ཆད་དང༌། ཡང་བ་ནི་དགེ་སློང་བཞི་ཡན་ཅད་དང༌། ལྷག་པར་གཏོགས་པའི་སྦོམ་པོ་ལྕི་བ་ནི་དགེ་སློང་ལྔ་ཡན་ཆད་དང༌། ཡང་བ་ནི་དགེ་སློང་གཅིག་གི་མདུན་དུ་བཤགས་པ་རྣམས་གྲལ་ལ་མ་འདུས་པའི་གོང་དུ་བྱ་དགོས་ཤིང༌། དེར་མ་གྲུབ་ན་ཚོགས་ནས་བྱས་ཀྱང་ཉེས་པ་མེད་དེ། ལྟུང་བ་ཐུན་མོང་བ་བྱིན་གྱིས་བརླབ་པ་དང་རིགས་པ་མཚུངས་པའི་ཕྱིར་ཞེས་པཎ་ཆེན་ཤཱཀྱ་མཆོག་ལྡན་གྱིས་བཞེད་ལ། འདིར་རང་ལུགས་ཀྱང་དེ་དང་མཐུན་པར་ཚོགས་པའི་ནང་དུ་བཤགས་པར་བྱ་བ་ལ། དགེ་སློང་རྣམས་ཀྱིས་མཁན་པོའམ་སློབ་དཔོན་ལ་དམིགས་ཏེ་ཕྱག་དང་སྤྱོད་ལམ་སོགས་སྔར་དགེ་ཚུལ་གྱི་སྐབས་ལྟར་བཅོས་ཏེ།

 བསྟན་པ་རིན་པོ་ཆེའི་གསལ་བྱེད་སོགས་དང༌། ལྟུང་བ་ཕྱིར་བཅོས་ཀྱི་ཆོ་ག་ལ་ཐུགས་གཏད་པར་ཞུ་ཞེས་བརྗོད། མཁན་པོའམ་སློབ་དཔོན་གྱིས་ཀྱང༌། ཆོས་བཞིན་འདུལ་བ་བཞིན་གནང་བར་ཞུ་ཞེས་ལན་གདབ། དེ་ནས་དགེ་སློང་རྣམས་ཙོག་པུར་བྱས་ཏེ།

 བསྟན་པ་རིན་པོའི་གསལ་བྱེད་སོགས་ནས་གཞན་དགེ་ཚུལ་བཞིན་ལ། བདག་ཤཱཀྱའི་དགེ་སློང་མིང་འདི་ཞེས་བགྱི་བ་ཞེས་སྨོས་པའི་ཁྱད་པར་རོ། །བཟླས་པ་ལན་གསུམ་གྱི་མཐར་མཐོང་སྡོམ་དང་ཐབས་ལེགས་བྱ། ཡང་སྐུ་དྲིན་གཏང་རག་གི་ཞུ་ལན་གདབ་པ་ཡར་སྔར་དགེ་ཚུལ་བཞིན་དུ་བྱའོ། །

 གཉིས་པ་ཡིད་ཀྱིས་བསྡམ་པར་འོས་པ་རྣམས་ཀྱང་བསྡམ་བྱའི་ཉེས་བྱས་གང་རུང་ཞིག་ཤེས་ན་རང་སེམས་དབང་དུ་བྱས་ཏེ་ཡིད་ཀྱིས་བསྡམ་པའོ། །

 གསུམ་པ་བྱིན་གྱིས་བརླབ་པར་འོས་པ་རྣམས་བྱིན་གྱིས་བརླབ་པར་བྱ་བ། དེར་འདུས་པའི་དགེ་སློང་ལས་མཁན་པོའམ་སློབ་དཔོན་ལྟ་བུ་གཅིག་རྣམ་པ་དག་ལ། གཞན་ལྷག་མ་སྤང་བའི་ལྟུང་བ་ལ་གང་ཡང་རུང་བ་ཞིག་དང་བཅས་པ་ཡིན་ན། དེ་དག་སོ་སོས་སམ་ཐམས་ཅད་ཀྱིས་མཁན་པོའམ་སློབ་དཔོན་ལ་དམིགས་ཏེ་ཕྱག་དང་སྤྱོད་ལམ་སྔར་ལྟར་བྱས་ཏེ།

 བསྟན་པ་རིན་པོ་ཆེའི་གསལ་བྱེད་སོགས་ནས། ལྟུང་བ་བྱིན་རླབས་ཀྱི་ཆོ་ག་ལ་ཐུགས་གཏད་པར་ཞུ་ཞེས་བརྗོད། མཁན་པོའམ་སློབ་དཔོན་གྱིས་ཀྱང༌། ཆོས་བཞིན་འདུལ་བ་བཞིན་གནང་བར་ཞུ་ཞེས་ལན་གདབ། དེ་ནས་དགེ་སློང་རྣམས་ཙོག་པུར་བྱས་ཏེ།

 བསྟན་པ་རིན་པོ་ཆེའི་གསལ་བྱེད་སོགས་དགོངས་གསོལ་བྱས་ལ། བདག་ཤཱཀྱའི་དགེ་སློང་མིང་འདི་ཞེས་བགྱི་བ། བྱིས་པ་ཉིད་དང༌། མི་ཤེས་པ་ཉིད་དང༌། བག་མ་མཆིས་པ་དང༌། ཉོན་མོངས་པ་མང་བའི་དབང་གིས་དགེ་འདུན་ལྷག་མའི་སྡེ་ཚན་ལས་བྱུང་བ་དང༌། སྤང་བྱ་ལྟུང་བྱེད་ཀྱི་སྡེ་ཚན་ལས་བྱུང་བའི་ལྟུང་བ་གང་དང་གང་བྱུང་བ་དེ་དང་དེ། མཁན་པོའམ་སློབ་དཔོན་འདུལ་བ་འཛིན་པའི་མདུན་དུ་བྱིན་གྱིས་བརླབ་བོ། །དེང་ལྟུང་བ་དེ་བྱིན་གྱིས་བརླབས་ཏེ། དགེ་འདུན་གྱི་གསོ་སྦྱོང་མཛད་ལ། སླད་ཀྱི་ལྟུང་བ་དེ་ཆོས་བཞིན་དུ་སླར་བགྱིའོ། །ཞེས་ལན་གསུམ་བཟླས་ལ་ཐབས་ལེགས་བྱ། ཡང་སྔར་བཞིན་སྐུ་དྲིན་གཏང་རག་གི་ཞུ་ལན་གདབ་པར་བྱའོ། །

 ཡང་མཁན་པོའམ་སློབ་དཔོན་ཉིད་ལྟུང་བ་དྲན་ནམ་ཡིད་གཉིས་ཟ་ན། རང་གཅིག་པུས་སེམས་ཀྱིས་བྱིན་གྱིས་བརླབ་པར་བྱ་བ་གསུངས་མོད་ཀྱི། འོན་ཀྱང་ཉོན་མོངས་པ་མང་བའི་དབང་གིས་སེམས་མ་དག་ན། ཁྲི་ལས་བཞེངས་གདིང་བ་བསྣམས་ཏེ་དགེ་འདུན་གྱི་མདུན་དུ་བཏིང༌། ཐང་ཤད་ལན་གསུམ་གྱི་མཐར་ཆོས་གོས་ཕྲག་པ་གཅིག་ཏུ་བྱས་ཏེ། བསྟན་པ་རིན་པོ་ཆེའི་གསལ་བྱེད་དམ་པར་གྱུར་པ་དགེ་འདུན་བཙུན་པ་རྣམས་ལྟུང་བ་ཕྱིར་བཅོས་ཀྱི་ཆོ་ག་ལ་ཐུགས་གཏད་པར་ཞུ་བ་སོགས་ནས་ཕྱིར་བཅོས་དང་བྱིན་རླབས་གཉིས་ཀ་སྔར་དགེ་འདུན་གྱི་ཇི་ལྟ་བ་བཞིན་བསྐྱར་ནས་མཛད་དོ། །

 གལ་ཏེ་མཚམས་འདི་ན་གནས་པའི་དགེ་སློང་ཐམས་ཅད་དེ་རྣམས་གང་རུང་གི་ལྟུང་བ་དང་བཅས་པར་གྱུར་ལ། བཤགས་ཡུལ་མ་རྙེད་ན་ལྟུང་བ་ཐུན་མོང་བ་རྣམས་ཀྱིས་ལས་ལ་བསྒྲིབ་པའི་ཕྱིར་ཐུན་མོང་བ་བྱིན་གྱིས་བརླབ་པ་འདི་བྱ་སྟེ། ཀུན་མཁྱེན་འགྲེལ་ཆེན་ལ། གལ་ཏེ་ལྟུང་བ་མཐུན་པའི་དབང་གིས་ཆོ་ག་མ་གྲུབ་ན་དགེ་སློང་གཅིག་གིས་གསོལ་བ་འབའ་ཞིག་པའི་ལས་ཀྱིས་བྱིན་གྱིས་བརླབ་པར་བྱའོ་ཞེས་གསུངས་པས། མཁན་པོ་ཁྲིར་བཞུགས་ཟིན་པ་དང་འདི་སྐད་དུ། ལྟུང་བ་ཐུན་མོང་བ་རྣམས་ཀྱིས་ལས་ལ་མི་སྒྲིབ་པའི་ཕྱིར། གསོལ་བའི་ལས་ཀྱི་བྱིན་གྱིས་བརླབ་པ་ཡིན་པས། དགེ་འདུན་རྣམས་སྤྱོད་ལམ་བསྟུན་ལ་གསན་པར་ཞུ། ཞེས་བརྗོད་ལ།

 དགེ་འདུན་བཙུན་པ་རྣམས་གསན་དུ་གསོལ། དེང་དགེ་འདུན་གྱི་གསོ་སྦྱོང་བཅུ་བཞི་པའམ་བཅོ་ལྔ་པ་ལགས་ལ། བདག་ཅག་དགེ་འདུན་པ་ཐམས་ཅད་ནི་ལྟུང་བ་དང་བཅས་པར་གྱུར་ན། གང་གི་མདུན་དུ་བདག་ཅག་ལྟུང་བ་དེ་སླར་ཆོས་བཞིན་དུ་བགྱི་བ། བདག་ཅག་ལས་དགེ་སློང་གནས་གཞན་དུ་མཆིས་ལ། དགེ་སློང་གི་མདུན་དུ་ལྟུང་བ་ཆོས་བཞིན་དུ་སླར་བགྱི་བར་སྤྲོ་བ་སུ་ཡང་མ་མཆིས་ན། གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན་དགེ་འདུན་གྱིས་གནང་བར་མཛོད་ཅིག་དང༌། དགེ་འདུན་གྱིས་དེང་ལྟུང་བ་བྱིན་གྱིས་བརླབས་ཏེ། གསོ་སྦྱོང་མཛད་ལ་སླད་ཀྱི་དགེ་སློང་གི་མདུན་དུ་ལྟུང་བ་དེ་དག་ཆོས་བཞིན་དུ་སླར་མཛད་དོ། །འདི་ནི་གསོལ་བའོ། །ཞེས་བརྗོད།

 འདི་ལ་ཐམས་ཅད་ལ་ལྟུང་བ་བྱུང་མ་བྱུང་སོམ་ཉི་དང་བཅས་པ། རྩོད་པ་དང་བཅས་པ། ངེས་པ་ཉིད་མ་ཡིན་པ་སོ་སོ་ལ་བྱིན་རླབས་གསུངས་ཀྱང་བོད་རྣམས་མཐུན་པ་ཁོ་ན་ཕྱག་ལེན་མཛད་གདའོ། །

 དེ་ཡན་ཆད་ནི་གསོ་སྦྱོང་ཁོ་ནར་མ་ཟད་ཀྱི། ལྟུང་བ་ཅན་དགེ་འདུན་གྱི་ལས་ལ་འཇུག་པ་ཐམས་ཅད་ཀྱི་སྔོན་དུ་འགྲོ་བ་ཡིན་ལ། ལྟུང་བས་མ་གོས་པ་རྣམས་ལ་ནི་འདི་ཡན་ཆད་ཀྱི་སྔོན་འགྲོ་རྣམས་མཐའ་གཅིག་ཏུ་དགོས་པའི་ངེས་པ་མེད་དོ། །

 གཉིས་པ་གནས་ལ་བློ་མཐུན་པར་བྱ་བ་ནི། སྔར་གསོ་སྦྱོང་གི་གནས་ལ་བློ་མཐུན་པར་མ་བྱས་པའམ་བྱས་ཀྱང་ཞིག་པ་ལྟ་བུ་ཡིན་ན་མ་གཏོགས་གཉུག་མར་གནས་པའི་དགེ་འདུན་གྱི་གཙུག་ལག་ཁང་ལྟ་བུ་ལ་བློ་མཐུན་པ་མ་བྱས་ཀྱང་ཆོག་མོད་ཀྱི། འོན་ཀྱང་པཎ་ཆེན་ཤཱཀྱ་མཆོག་ལྡན་གྱིས་ཞལ་སྔ་ནས་གསོ་སྦྱོང་གི་སྦྱོར་བ་ཐུན་མོང་མ་ཡིན་པའི་སྔོན་འགྲོ་ཡིན་པས་གསོ་སྦྱོང་གི་གཞིའི་ཐོག་མར་འདི་ནས་བཟུང་བར་བྱའོ་ཞེས་གསུངས་པས་འདི་ལྟར་བྱ་སྟེ། ལས་བྱེད་པས། ད་ནི་གནས་ལ་བློ་མཐུན་པར་བྱ་བ་ལ་གསོལ་བ་དང་གཉིས་ཀྱི་ལས་ལས། ཐོག་མར་གསོལ་བའི་ལས་ལ་ཐུགས་གཏད་པར་ཞུ། ཞེས་བརྗོད་ལ།

 དགེ་འདུན་བཙུན་པ་རྣམས་དགོངས་སུ་གསོལ། གནས་ཐམས་ཅད་གྲུབ་པའམ་བགྱིས་པའམ་ལགས་པ་ནང་མཚམས་དང༌། ཕྱི་རོལ་ཉེ་འཁོར་འདོམ་གང་དང་བཅས་པ་འདི། དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བཞེད་ན། གལ་ཏེ་དགེ་འདུན་རྣམས་ཀྱིས་དུས་ལ་བབ་ཅིང་བཟོད་ན། དགེ་འདུན་གྱིས་གནང་བར་མཛོད་ཅིག་དང༌། དགེ་འདུན་གྱི་གནས་ཐམས་ཅད་གྲུབ་པའམ། བགྱིས་པའམ། ལགས་པ་ནང་མཚམས་དང༌། ཕྱི་རོལ་ཉེ་འཁོར་འདོམ་གང་དང་བཅས་པ་འདི། དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བགྱིའོ། །འདི་ནི་གསོལ་བའོ། །བརྗོད་པ་མཇུག་སྡུད་དང་བཅས་པ་ལ་ཐུགས་གཏད་པར་ཞུ། དགེ་འདུན་བཙུན་པ་རྣམས་གསན་དུ་གསོལ། གནས་ཐམས་ཅད་གྲུབ་པའམ་བགྱིས་པ་ལག་པ་ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི། དགེ་འདུན་གྱི་གསོ་སྦྱོང་གི་གནས་སུ་བཞེད་དེ། དེའི་སླད་དུ་དགེ་འདུན་གྱིས་གནས་ཐམས་ཅད་ནས་འདོམ་གང་དང་བཅས་པ་འདི། དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བགྱི་ན། ཚེ་དང་ལྡན་པ་གང་དག་གནས་ཐམས་ཅད་ནས། འདོམ་གང་དང་བཅས་པ་འདི་དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བགྱི་བར་བཟོད་པ་དེ་དག་ནི་ཅང་མ་གསུང་ཞིག །གང་དག་མི་བཟོད་པ་དེ་དག་ནི་གསུངས་ཤིག །དགེ་འདུན་གྱིས་བཟོད་ཅིང་གནང་ནས་དགེ་འདུན་གྱི་གནས་ཐམས་ཅད་ནས་འདོམ་གང་དང་བཅས་འདི། དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བགྱིས་ལགས་ཏེ། འདི་ལྟར་ཅང་མི་གསུང་བས་དེ་དེ་བཞིན་དུ་འཛིན་ཏོ། །ཞེས་བརྗོད་པས་སོ། །

 དེ་སྐབས་གྲུབ་པ་ནི། རྩོལ་བས་མ་བྱས་པ་བྲག་སྐྱིབས་ལྟ་བུ་རང་གྲུབ་དང༌། བགྱིས་པ་ནི་རྩོལ་བས་བྱེད་པ་སྦྲ་གུར་ལྟ་བུ་དང༌། ལགས་པ་ནི་བྱས་ཟིན་པ་གཙུག་ལག་ཁང་ལྟ་བུ་སྟེ་སྐབས་སུ་གང་བབ་བརྗོད་པ་མ་གཏོགས་གསུམ་ཀ་བརྗོད་མི་དགོས་སོ། །

 གཉིས་པ་དངོས་གཞི་ལ། མདོའི་ཆེ་བ་བརྗོད་པ། དུས་བརྗོད་པ། འདུན་པ་དང་ཡོངས་དག་བླང་བ། གསོལ་བ་དང་འཛིན་དུ་འཇུག་པ། མདོ་འདོན་པ་སྟེ་ལྔ་ལས། དང་པོ་ནི། དེ་ནས་ལས་བྱེད་པས།

 ད་ནི་སོ་སོ་ཐར་པའི་མདོ་ལ་སྟོན་པའི་འདུ་ཤེས། རང་ཉིད་བསླབ་པ་ལ་གཅེས་སྤྲས་སུ་བྱེད་པའི་འདུ་ཤེས། ཆོས་ཀྱི་ཚུལ་འདི་ལ་བརྟེན་ནས་རྒྱལ་བའི་བསྟན་པ་ཡུན་རིང་དུ་གནས་པའི་འདུ་ཤེས་ཏེ། དེ་ལྟར་ཐུགས་ལ་གཞག་ནས་ཐམས་ཅད་ཀྱི་གསན་པར་ཞུ་ཞེས་བརྗོད་ལ། ཐལ་མོ་སྙིང་གར་སྦྱར་ཏེ། ཐམས་ཅད་མཁྱེན་པ་ལ་ཕྱག་འཚལ་ལོ། །

 སྙན་པའི་བ་དན་འཇིག་རྟེན་གསུམ་ན་གྲགས། །དམ་པའི་ཆོས་སྒྲ་སེངྒེའི་སྒྲ་བསྒྲགས་པ། །ཐམས་ཅད་མཁྱེན་པ་དཀོན་མཆོག་མཛོད་བརྙེད་པ། །ཞབས་ལ་ཚངས་དབང་གཙུག་གི་ནོར་བུས་གཏུགས། །སྡུག་བསྔལ་རྒྱ་མཚོ་གཏིང་མཐའ་མེད་བརྒལ་བ། །འགྲོ་བའི་གཙོ་ལ་སྤྱི་བོས་ཕྱག་འཚལ་ཏེ། །ཐམས་ཅད་མཁྱེན་པའི་བསླབ་གཞི་དཀོན་མཆོག་སྣོད། །འཕགས་པའི་ཚོགས་ཀྱི་དབུས་སུ་དབྱེ་བར་བྱ། །སངས་རྒྱས་འདུལ་བ་གངས་ཆེན་མཚོ། །གཏིང་མཐའ་མེད་པ་ཐམས་ཅད་ཀྱི། །གནས་པའི་སྙིང་དང་སྙིང་པོ་ནི། །སོ་སོ་ཐར་པ་འདི་ཡིན་ནོ། །འདི་ནི་དམ་ཆོས་རྒྱལ་པོ་ཡི། །ཆོས་ཀུན་གྱི་ནི་འདྲེན་པའི་མཆོག །འདི་ནི་དགེ་སློང་ཚོང་ཚོགས་ཀྱི། །བསླབ་ཟོང་ཚོང་ཁང་ཆེན་པོ་ཡིན། །ཚུལ་ཁྲིམས་འཆལ་བས་ཟིན་རྣམས་ཀྱིས། །གདུག་པ་སེལ་བའི་སྨན་འདི་ཡིན། །འདི་ནི་ལང་ཚོ་རྣམ་འཕྲུལ་བའི། །རྐང་གཉིས་གཞོན་ནུའི་ལྕགས་ཀྱུ་ཡིན། །མཚོ་བས་ཟབ་པའི་འཁོར་བ་ལས། །སྒྲོལ་བའི་བརྒལ་ཐབས་འདི་ཡིན་ཏེ། །འདི་ནི་བཟང་འགྲོར་འགྲོ་བ་ཡི། །ངེས་པའི་ཆུ་ལོན་ཟམ་པ་ཡིན། །འདི་ནི་ཉོན་མོངས་ཕམ་བྱེད་ལམ། །རྒྱལ་པོ་ཡི་ནི་འདྲེན་པ་མཆོག །འདི་ནི་ཐར་པའི་གྲོང་འཇུག་པའི། །ཐེམ་སྐས་བཞི་དང་འདྲ་བར་གནས། །ང་ནི་མྱ་ངན་འདས་གྱུར་ན། །འདི་ནི་ཁྱེད་ཀྱི་སྟོན་པ་ཞེས། །རང་བྱུང་ཉིད་ཀྱིས་གུས་བཅས་པར། །ནན་ཏན་དགེ་སློང་ཚོགས་མདུན་བསྟོད། །སངས་རྒྱས་ཤེས་བྱའི་སྒྲ་འདི་ཡང༌། །འཇིག་རྟེན་དག་ན་རབ་ཏུ་དཀོན། །མི་ཉིད་རྙེད་པ་ཤིན་ཏུ་དཀོན། །རབ་ཏུ་བྱུང་བ་ཤིན་ཏུ་དཀོན། །དེ་བཞིན་རབ་ཏུ་བྱུང་རྣམས་ཀྱིས། །ཚུལ་ཁྲིམས་ཕུན་སུམ་ཚོགས་རབ་དཀོན། །ཚུལ་ཁྲིམས་ཡོངས་སུ་དག་གྱུར་ཀྱང༌། །གྲོགས་བཟང་ཤིན་ཏུ་རྙེད་པར་དཀའ། །འཇིག་རྟེན་སངས་རྒྱས་འབྱུང་བ་དང༌། །མི་དང་རབ་ཏུ་འབྱུང་བ་དང༌། །ཚུལ་ཁྲིམས་ཕུན་སུམ་ཚོགས་པ་དང༌། །གྲོགས་བཟང་རྙེད་དཀའ་རྙེད་གྱུར་ནས། །མཁས་པ་དག་ལ་ལེགས་འདོད་ཅིང༌། །དེ་དག་འབྲས་བཅས་བྱེད་འདོད་པས། །སྡོམ་བརྩོན་རྣམས་ཀྱི་སོ་སོ་ཐར། །མཉན་པའི་ཕྱིར་ནི་འབད་པར་བྱ། །དགེ་སློང་དབང་དུ་ཀུན་དབང་པོ། །སངས་རྒྱས་མི་འགྱུར་རབ་བྱུང་བ། །ངེས་པར་ཐར་པར་འདོད་རྣམས་ཀྱིས། །སོ་སོ་ཐར་པ་རྟག་ཏུ་བསྲུངས། །བསྐལ་པ་བྱེ་བ་རྣམས་སུ་ཡང༌། །སོ་སོ་ཐར་པ་ཐོས་པ་དང༌། །གཟུང་དང་འཛིན་པ་རྙེད་དཀའ་སྟེ། །བསྒྲུབ་པའང་ཤིན་ཏུ་རྙེད་པར་དཀའ། །སངས་རྒྱས་རྣམས་ནི་འབྱུང་བ་བདེ། །ཆོས་བསྟན་པ་ཡང་བདེ་བ་ཡིན། །དགེ་འདུན་མཐུན་པ་བདེ་བ་སྟེ། །མཐུན་པ་རྣམས་ཀྱིས་དཀའ་ཐུབ་བདེ། །འཕགས་པ་རྣམས་ནི་མཐོང་བ་བདེ། །དམ་པ་དག་དང་འགྲོགས་པ་བདེ། །བྱིས་པ་རྣམས་ནི་མ་མཐོང་ན། །རྟག་ཏུ་བདེ་བ་ཉིད་དུ་འགྱུར། །ཚུལ་ཁྲིམས་ལྡན་པ་མཐོང་བ་བདེ། །མང་དུ་ཐོས་པ་མཐོང་བ་བདེ། །ཡང་སྲིད་རྣམ་པར་གྲོལ་བ་ཡི། །དགྲ་བཅོམ་པ་དག་མཐོང་བ་བདེ། །འཇུག་ངོགས་བདེ་བའི་ཆུ་ཀླུང་བདེ། །ཆོས་ལ་གོམས་པའི་སྐྱེ་བོ་བདེ། །ཤེས་རབ་ཐོབ་པར་གྱུར་པ་བདེ། །ངའོ་ང་རྒྱལ་ཟད་པ་བདེ། །ངེས་པར་བྱས་ཤིང་དབང་པོ་དུལ་བ་དག །དགོན་པ་ཞི་བ་རྣམས་སུ་རྒས་གྱུར་ཀྱང༌། །མང་དུ་ཐོས་པ་ནགས་ཀྱི་ནང་དག་ཏུ། །ལང་ཚོ་ཡོལ་བ་རྣམས་ཀྱི་གནས་པ་བདེ། །དེ་ཡན་ཆད་སོ་ཐར་མདོའི་བསྟོད་པའོ། །

 གཉིས་པ་དུས་བརྗོད་པ་ནི། ཟླ་བ་བཅུ་པའི་སྟོང་ལ། ཚེ་དང་ལྡན་པ་དག་དགུན་རྣམས་ཀྱི་ཟླ་བ་དང་པོའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། དེ་བཞིན་བཅུ་གཅིག་པའི་ཉ་ལ། དགུན་རྣམས་ཀྱི་ཟླ་བ་དང་པོ་ནི་ཐལ་ལོ། །ལྷག་མ་གསུམ་ནི་ཤུལ་ན་ལུས་སོ་ཞེས་དང༌། བཅུ་གཅིག་པའི་སྟོང་ལ། དགུན་རྣམས་ཀྱི་ཟླ་བ་ཕྱེད་དང་གཉིས་ནི་ཐལ་ལོ། །ལྷག་མ་ཕྱེད་དང་གསུམ་ནི་ཤུལ་ན་ལུས་སོ་ཞེས་དང༌། བཅུ་གཉིས་པའི་ཉ་ལ། དགུན་རྣམས་ཀྱི་ཟླ་བ་གཉིས་ནི་ཐལ་ལོ། །ལྷག་མ་གཉིས་ནི་ཤུལ་ན་ལུས་སོ་ཞེས་དང༌། བཅུ་གཉིས་པའི་སྟོང་ལ། དགུན་རྣམས་ཀྱི་ཟླ་བ་ཕྱེད་དང་གསུམ་ནི་ཐལ་ལོ། །ལྷག་མ་ཕྱེད་དང་གཉིས་ནི་ཤུལ་ན་ལུས་སོ་ཞེས་དང༌། དང་པོའི་ཉ་ལ། དགུན་རྣམས་ཀྱི་ཟླ་བ་གསུམ་ནི་ཐལ་ལོ། །ལྷག་མ་གཅིག་ནི་ཤུལ་ན་ལུས་སོ་ཞེས་དང༌། དང་པོའི་སྟོང་ལ། དགུན་རྣམས་ཀྱི་ཟླ་བ་ཕྱེད་དང་བཞི་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། གཉིས་པའི་ཉ་ལ། དགུན་རྣམས་ཀྱི་ཟླ་བཞི་ནི་ཐལ་ལོ། །དཔྱིད་རྣམས་ཀྱི་ཟླ་བ་བཞི་ནི་ཤུལ་ན་ལུས་སོ་ཞེས་དང༌། གཉིས་པའི་སྟོང་ལ། དཔྱིད་རྣམས་ཀྱི་ཟླ་བ་དང་པོའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། གསུམ་པའི་ཉ་ལ། དཔྱིད་ཟླ་རྣམས་ཀྱི་ཟླ་བ་དང་པོ་ནི་ཐལ་ལོ། །ལྷག་མ་གསུམ་ནི་ཤུལ་ན་ལུས་སོ་ཞེས་དང༌། གསུམ་པའི་སྟོང་ལ། དཔྱིད་རྣམས་ཀྱི་ཟླ་བ་གཉིས་པའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། བཞི་པའི་ཉ་ལ། དཔྱིད་རྣམས་ཀྱི་ཟླ་བ་གཉིས་ནི་ཐལ་ལོ། །ལྷག་མ་གཉིས་ནི་ཤུལ་ན་ལུས་སོ་ཞེས་དང༌། བཞི་པའི་སྟོང་ལ། དཔྱིད་རྣམས་ཀྱི་ཟླ་བ་ཕྱེད་དང་གསུམ་ནི་ཐལ་ལོ། །ལྷག་མ་ཕྱེད་དང་གཉིས་ནི་ཤུལ་ན་ལུས་སོ་ཞེས་དང༌། ལྔ་པའི་ཉ་ལ། དཔྱིད་རྣམས་ཀྱི་ཟླ་བ་གསུམ་ནི་ཐལ་ལོ། །ལྷག་མ་གཅིག་ནི་ཤུལ་ན་ལུས་སོ་ཞེས་དང༌། ལྔ་པའི་སྟོང་ལ། དཔྱིད་རྣམས་ཀྱི་ཟླ་བ་ཕྱེད་དང་བཞི་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། དྲུག་པའི་ཉ་ལ། དཔྱིད་རྣམས་ཀྱི་ཟླ་བ་བཞི་ནི་ཐལ་ལོ། །དབྱར་རྣམས་ཀྱི་ཟླ་བ་བཞི་ནི་ཤུལ་ན་ལུས་སོ་ཞེས་དང༌། དྲུག་པའི་སྟོང་ལ། དབྱར་རྣམས་ཀྱི་ཟླ་བ་དང་པོའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། བདུན་པའི་ཉ་ལ། དབྱར་རྣམས་ཀྱི་ཟླ་བ་དང་པོ་ནི་ཐལ་ལོ། །ལྷག་མ་གསུམ་ནི་ཤུལ་ན་ལུས་སོ་ཞེས་དང༌། བདུན་པའི་སྟོང་ལ། དབྱར་རྣམས་ཀྱི་ཟླ་བ་གཉིས་པའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། བརྒྱད་པའི་ཉ་ལ། དབྱར་རྣམས་ཀྱི་ཟླ་བ་གཉིས་ནི་ཐལ་ལོ། །ལྷག་མ་གཉིས་ནི་ཤུལ་ན་ལུས་སོ་ཞེས་དང༌། བརྒྱད་པའི་སྟོང་ལ། དབྱར་རྣམས་ཀྱི་ཟླ་བ་གསུམ་པའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། དགུ་པའི་ཉ་ལ། དབྱར་རྣམས་ཀྱི་ཟླ་བ་གསུམ་ནི་ཐལ་ལོ། །ལྷག་མ་གཅིག་ནི་ཤུལ་ན་ལུས་སོ་ཞེས་དང༌། དགུ་པའི་སྟོང་ལ། དབྱར་རྣམས་ཀྱི་ཟླ་བ་བཞི་པའི་ཕྱེད་པའི་ཕྱེད་ནི་ཐལ་ལོ། །ལྷག་མ་ཕྱེད་ནི་ཤུལ་ན་ལུས་སོ་ཞེས་དང༌། བཅུ་པའི་ཉ་ལ། ཚེ་དང་ལྡན་པ་དག་དབྱར་རྣམས་ཀྱི་ཟླ་བ་བཞི་ནི་ཐལ་ལོ། །དགུན་རྣམས་ཀྱི་ཟླ་བ་བཞི་ནི་ཤུལ་ན་ལུས་སོ་ཞེས་བརྗོད་དགོས་ཀྱི། ཡོངས་གྲགས་དང་བསྟུན་ན་འདུལ་བའི་ཚུལ་འདི་དང་འགྲིགས་པ་མ་ཡིན་ནོ། །ཡང་དམིགས་བསལ་ཟླ་ལྷག་ཡོད་ན་གང་ལྷག་པའི་དུས་ཚིག་དེ་ལ། དཔེར་ན་ཟླ་བཅུ་པ་ལྟ་བུ་ཡིན་ན་ཚེ་དང་ལྡན་པ་དག་དགུན་རྣམས་ཀྱི་བཤོལ་དང་བཅས་པའི་ཟླ་བ་དང་པོའི་ཕྱེད་ནི་ཐལ་ལོ་ཞེས་གཞན་ཡང་འཕྲུལ་ཤེས་པར་བྱའོ། །

 ཚེ་དང་ལྡན་པ་དག་རྒ་བ་དང་འཆི་བ་མངོན་པར་འོང་ཞིང་སྟོན་པའི་བསྟན་པ་ཡང་འཇིག་པར་འགྱུར་བས། ཚེ་དང་ལྡན་པ་དག་གི་བག་ཡོད་པས་རྣལ་འབྱོར་དུ་བྱའོ། །དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཀྱི་བྱང་ཆུབ་དང༌། གཞན་ཡང་གང་དག་དེ་ལྟ་བུ་དང་མཐུན་པའི་དགེ་བའི་ཆོས་བྱང་ཆུབ་ཀྱི་ཕྱོགས་རྣམས་ཀྱང་བག་ཡོད་པས་ཐོབ་པའོ། །བཅོམ་ལྡན་འདས་ཀྱི་ཉན་ཐོས་ཀྱི་དགེ་འདུན་ནི་དོན་ཉུང་བ་བྱ་བ་ཉུང་བས་ཡིན་ལ། དགེ་འདུན་གྱི་ཐོག་མ་བྱ་བ་ཅི་ཡོད། ཚེ་དང་ལྡན་པ་དག་མ་ལྷགས་པ་རྣམས་ལ་འདུན་པ་དང་ཡོངས་སུ་དག་པ་དྲིས་ཤིག་དྲིས་ནས་ཀྱང་བརྗོད་པར་བྱའོ། །

 ཞེས་གནས་བརྟན་གྱི་བརྗོད་མ་ཐག་ཏུ་དགེ་སྐོས་ཀྱི་ཚུལ་ཤིང་གི་ཕྲོག་མ་ཐོགས་ཏེ་བྲིམས་པས། དང་པོ་དགེ་སློང་ཚད་ལྡན་ཞིག་གིས་སྟོན་པའི་ཚུལ་ཤིང་བླངས་ཏེ་སྤྱི་བོར་རེག་ཙམ་བྱས། འདི་ནི་བདག་ཅག་གི་སྟོན་པ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེའི་ཚུལ་ཤིང་ལགས་སོ། །ཞེས་བརྗོད་དེ་སྟོན་པའི་སྤྱན་སྔར་ཕུལ། དེ་ནས་མཁན་པོ་ནས་བཟུང་རྒན་རིམ་མཐའ་ཆགས་སུ་བྲིམས་པ། རང་རང་གི་སྟན་ལས་ཕྱེད་འཕགས་ཏེ་ལག་པའི་གུང་སྲིན་གྱིས་བླངས། དགེ་སློང་རྫོགས་པ་དང་མཇུག་ཏུ་མཁན་པོས། འདི་ནི་གཙུག་ལག་གི་སྲུང་མ་གཉུག་མར་གནས་པའི་ལྷ་མོ་ཆེན་མོ་འཕྲོག་མ་ལ་སོགས་པའི་ཚུལ་ཤིང་ལགས་སོ་ཞེས་བརྗོད་དེ་སྲུང་མ་ལ་གཏད། དེ་ནས་སླར་གཞོན་རིམ་ནས་དལ་བུས་སྡུད་དེ་དགེ་སློང་རྣམས་བགྲང་བར་བྱ་ཞིང༌། མཚམས་བཅད་པའམ་ལས་ཀྱི་མཚམས་མ་བཅད་ཀྱང་གྲྭ་ཚང་ལྟ་བུ་རང་བཞིན་གྱིས་མཚམས་བཅད་པར་སོང་བས་འདིར་མཚམས་ཆེན་མཚམས་ཆུང་གི་བཅིང་བཀྲོལ་བཏང་སྙོམས་སུ་བྱས་སོ། །

 གསུམ་པ་འདུན་པ་དང་ཡོངས་དག་བླང་བ་ནི། དེའི་ནང་གི་འདུ་བར་འོས་པ་མ་ཚང་ན། མ་ལྷགས་པ་རྣམས་ལ་འདུན་པ་དང་ཡོངས་དག་རིམ་ཅན་ནམ་ཅིག་ཅར་དུ་ལེན་པ་ལས། འདིར་ཕྱི་མ་ལྟར་ལེན་པ་པོ་བསྐོས། དེས་དེ་དག་ག་གམ་དུ་སོང་ནས། དེང་དགེ་འདུན་གྱི་གསོ་སྦྱོང་མཛད་ན། ཚེ་དང་ལྡན་པ་བར་ཆད་ཀྱི་ཆོས་རྣམས་ཡོངས་སུ་དག་གམ། འདུན་པ་འབུལ་ལམ། ཞེས་དྲི་བར་བྱ། དེས་ཀྱང་ལེན་པ་པོ་བསླབ་པ་རྒན་ན་ཕྱག་དང་གཞོན་ན་ཐང་ཤད་བཅས་ཙོག་པུར་བྱས་ཏེ།

 ཚེ་དང་ལྡན་པ་དགོངས་སུ་གསོལ། དེང་དགེ་འདུན་གྱི་གསོ་སྦྱོང་བཅོ་ལྔ་པའམ་བཅུ་བཞི་པ་ལགས་ལ། བདག་དགེ་སློང་བྲོ་འཚལ་བ། སྡུག་བསྔལ་བ། བྲོ་ཚབས་ཆེ་བ། ཡང་ན་དབང་མེད་པ་ཞེས་སམ། ཡང་ནང་ཆོས་ལྡན་གྱི་བྱ་བས་གཡེང་བ་ཞེས་སྐབས་བསྟུན་ཚིག་གི་བསྒྱུར་ཁ་བགྱིད་དེ། མིང་འདི་ཞེས་བགྱི་བའི་ཡང་གསོ་སྦྱོང་བཅོ་ལྔ་པའམ་བཅུ་བཞི་པ་ལགས་ཏེ། བདག་མིང་འདི་ཞེས་བགྱི་བ་བར་ཆད་ཀྱི་ཆོས་རྣམས་ཀྱི་ཡོངས་སུ་དག་གོ་ཞེས་བདག་མཆིའོ། །དགེ་འདུན་ཆོས་བཞིན་དུ་མཛད་པ་ལ་འདུན་པ་དབུལ་ལོ་བདག་གི་གསོ་སྦྱོང་ཡང་ཡོངས་སུ་དག་གོ །འདུན་པ་ཡོངས་སུ་དག་པ་ཡང་བརྗོད་དོ། །བརྗོད་པ་ཡང་རིག་པར་བགྱིད་དོ། །ཞེས་ལན་གསུམ་བརྗོད།

 དེ་ཙམ་མ་ནུས་ན་ནད་གཡོག་གིས་ཀྱང་རུང་ལ། དེ་ཡང་མེད་ན་ལུས་ངག་གི་རྣམ་པར་རིག་བྱེད་ཀྱིས་ཀྱང་གྲུབ་བོ། །དེ་ནས་ལེན་པ་པོས་དགེ་འདུན་ལ་བརྗོད་པ་ནི། ཐང་ཤད་དང་བཅས་སྒྲེང་བའི་སྤྱོད་ལམ་གྱིས་འདི་སྐད་དུ།

 དགེ་འདུན་བཙུན་པ་རྣམས་གསན་དུ་གསོལ། དེང་དགེ་འདུན་གྱི་གསོ་སྦྱོང་བཅོ་ལྔ་པའམ་བཅུ་བཞི་པ་ལགས་ལ། གནས་ཆེ་གེ་མོ་ཞིག་ན་དགེ་སློང་བྲོ་འཚལ་བའམ། ཆོས་ལྡན་གྱི་བྱ་བས་གཡེང་བ་ཞེས་སྐབས་བསྟུན་བསྒྱུར་ཁ་བགྱིད་དེ། མིང་འདི་ཞེས་བགྱི་བའི་ཡང་གསོ་སྦྱོང་བཅོ་ལྔ་པའམ་བཅུ་བཞི་པ་ལགས་ལ། དགེ་སློང་བྲོ་འཚལ་བའམ། ཆོས་ལྡན་གྱི་བྱ་བས་གཡེང་བ་ཞེས་སྦྱར་ནས། མིང་འདི་ཞེས་བགྱི་བ་བར་ཆད་ཀྱི་ཆོས་རྣམས་ཀྱི་ཡོངས་སུ་དག་གོ་ཞེས་ཁོ་ན་ཉིད་མཆིའོ། །དགེ་འདུན་ཆོས་བཞིན་མཛད་པ་ལ་འདུན་པ་འབུལ་ལོ། །དེའི་གསོ་སྦྱོང་ཡང་ཡོངས་སུ་དག་གོ །འདུན་པ་ཡོངས་སུ་དག་པ་ཡང་བརྗོད་དོ། །བརྗོད་པ་ཡང་རིག་པར་བགྱིའོ། །ཞེས་ལན་གཅིག་བརྗོད་དོ། །

 བཞི་པ་གསོལ་བ་དང་འཛིན་དུ་འཇུག་པ་ནི། དེ་ནས་གནས་བརྟན་གྱི་འདི་སྐད་ཅེས། ཤཱཀྱ་སེངྒེ་དེ་ལ་ནི། སོར་མོ་བཅུ་ཡིས་ཐལ་སྦྱར་ཏེ། །སོ་སོར་ཐར་པ་གདོན་པར་བྱ། །གདུལ་བའི་དོན་དུ་ང་ལས་ཉོན། །ཐོས་ནས་དྲང་སྲོང་ཆེན་པོ་ཡིས། །ཇི་སྐད་གསུང་བཞིན་བསྒྲུབ་བྱ་ཞིང༌། །ཁ་ན་མ་ཐོ་ཕྲ་རྣམས་ལ། །རྟུན་ཅིང་བྱེད་པ་ཉིད་དུ་གྱིས། །རྟག་ཏུ་འབད་པས་འདའ་བ་ཡིས། །སེམས་རྟ་ཁ་བླན་དཀའ་བ་ལ། །མཐུན་པ་གཟེར་རྣོན་རྒྱབ་པ་ཡི། །སྲབ་ནི་སོ་སོར་ཐར་འདི་ཡིན། །ཆེ་བ་གང་དག་ངག་ཙམ་གྱིས། །ལྡོག་ཅིང་མཚམས་ལས་མི་འདའ་བ། །དེ་དག་མི་རྟ་བཟང་པོ་སྟེ། །ཉོན་མོངས་གཡུལ་ལས་ངེས་རྒྱལ་འགྱུར། །སུ་ལ་སྲབ་འདི་མེད་པ་དང༌། །ནམ་དུའང་འདོད་པར་མི་འགྱུར་བ། །དེ་དག་ཉོན་མོངས་གཡུལ་གྱིས་དཀྲུགས། །འཇོག་བྲལ་རྣམ་པར་འཁྱམས་པར་འགྱུར། །དེ་དག་དང་པོར་བྱ་བའོ། །དགེ་འདུན་བཙུན་པ་རྣམས་གསན་དུ་གསོལ། དེང་དགེ་འདུན་གྱི་གསོ་སྦྱོང་བཅུ་བཞི་པའམ་བཅོ་ལྔ་པ་ལགས་ཏེ། གལ་ཏེ་དགེ་འདུན་གྱི་དུས་བབ་ཅིང་བཟོད་ན། དགེ་འདུན་གྱིས་གནང་བར་མཛོད་ཅིག་དང༌། དེང་དགེ་འདུན་གསོ་སྦྱོང་མཛད་དེ། སོ་སོ་ཐར་པའི་མདོ་འདོན་པར་འདོན་ཏོ། །འདི་ནི་གསོལ་བའོ། །གླེང་གཞི་རྣམ་གཞག་འཛིན་དུ་འཇུག་པ་ནི། ཚེ་དང་ལྡན་པ་དག་བདག་ཅག་གསོ་སྦྱོང་བྱ་སྟེ། སོ་སོ་ཐར་པའི་མདོ་འདོན་པར་འདོན་གྱིས། ཁྱེད་ཅག་སུ་ལ་ལྟུང་བ་ཡོད་པ་དེས་མཐོལ་ཞིག །ལྟུང་བ་མེད་ན་ཅང་མ་སྨྲ་ཤིག ཅང་མི་སྨྲ་ན་བདག་གིས་ཚེ་དང་ལྡན་པ་དག་ཡོངས་སུ་དག་པར་རིག་པར་བྱའོ། །ཇི་ལྟར་སོ་སོ་དྲིས་ནས་དགེ་སློང་གིས་ལན་བཏབ་པ་དེ་བཞིན་དུ། དགེ་སློང་གི་འཁོར་འདི་ལྟ་བུར་ཡང་ལན་གསུམ་གྱི་བར་དུ་བསྒྲག་པར་བྱ་བ་ཡིན་ནོ། །ཡང་དགེ་སློང་གང༌། དགེ་སློང་གི་འཁོར་འདི་ལྟ་བུར་ལན་གསུམ་གྱི་བར་དུ་བསྒྲགས་པ་ན། ལྟུང་བ་ཡོད་པ་དྲན་བཞིན་མཐོང་བ་བཞིན་དུ་མ་མཐོལ་ན། དེ་ཤེས་བཞིན་དུ་རྫུན་དུ་སྨྲ་བ་ཡིན་ནོ། །ཚེ་དང་ལྡན་པ་དག་ཤེས་བཞིན་དུ་རྫུན་དུ་སྨྲ་བ་ནི། བཅོམ་ལྡན་འདས་ཀྱིས་བར་དུ་གཅོད་པའི་ཆོས་སུ་གསུངས་སོ། །དེ་བས་ན་དགེ་སློང་ལྟུང་བ་བྱུང་བ་རྣམ་པར་དག་པར་འདོད་པས། ལྟུང་བ་ཡིད་ལ་དྲན་ཞིང་མཐོང་བས་མཐོལ་བར་བྱའོ། །མཐོལ་ན་དེ་བདེ་བ་ལ་རེག་པར་གནས་པར་འགྱུར་གྱི། མ་མཐོལ་མ་བཤགས་ན་ནི་མི་འགྱུར་རོ། །

 ལྔ་པ་སོ་སོ་ཐར་པའི་མདོ་འདོན་པ་ལ་རྣམ་པ་ལྔ་སྟེ། གླེང་གཞི་འདོན་པ། ཕམ་པར་འདོན་པ། ལྷག་མ་འདོན་པ། མ་ངེས་པ་འདོན་པ། རིལ་གྱིས་འདོན་པ་རྣམས་སོ། །

 དང་པོ་ནི་སྔར་འདོན་ཟིན་པ་ལ་བསྙད་པའི་ཚུལ་གྱིས་འདི་སྐད་ཅེས། ཚེ་དང་ལྡན་པ་དག་བདག་གི་སོ་སོ་ཐར་པའི་མདོ་འདོན་པའི་གླེང་གཞི་བཏོན་ཟིན་ཏོ། །དེ་ལ་བདག་གིས་ཚེ་དང་ལྡན་པ་དག་ལ་ཅི་འདི་ལ་ཁྱེད་ཡོངས་སུ་དག་གམ་ཞེས་དྲིའོ། །ཅི་འདི་ལ་ཁྱེད་ཡོངས་སུ་དག་གམ་ཞེས་ལན་གཉིས་ལན་གསུམ་དུ་དྲིའོ། །འདི་ལ་ཚེ་དང་ལྡན་པ་དག་ཡོངས་སུ་དག་ན། འདི་ལྟར་ཅང་མི་སྨྲ་བས་དེ་དེ་བཞིན་དུ་འཛིན་ཏོ། །ལྷག་མ་རྣམས་ནི་ཐོས་པ་བསྒྲག་པས་ཀྱང་རུང་བས། འདི་སྐད་ཅེས་ཚེ་དང་ལྡན་པ་དག་སླད་མར་ཕམ་པར་འགྱུར་བའི་ཆོས་བཞི་དང༌། དགེ་འདུན་ལྷག་མའི་ཆོས་བཅུ་གསུམ་དང༌། མ་ངེས་པ་གཉིས་དང༌། སྤང་བ་ལྟུང་བྱེད་སུམ་ཅུ་དང༌། འབའ་ཞིག་པ་དགུ་བཅུ་དང༌། སོ་སོར་བཤགས་པར་བྱ་བཞི་དང༌། བསླབ་པར་བྱ་བའི་ཆོས་མང་པོ་དང༌། རྩོད་པ་ཞི་བར་བྱ་བའི་ཆོས་བདུན་པོ་རྣམས་ནི་ཟླ་བ་ཕྱེད་ཕྱེད་ཅིང་སོ་སོ་ཐར་པའི་མདོ་འདོན་པ་ལས་འབྱུང་བས་སྔར་གསན་པའམ་ཕྱིས་ཀྱང་གསན་པར་འགྱུར་རོ། །ཞེས་བརྗོད་པར་བྱའོ། །

 ཕམ་པ་འདོན་ན་སོ་ཐར་བཞིན་བཏོན་ནས་ལྷག་མ་མན་ཆད་ཐོས་བསྒྲག །དེས་གཞན་གཉིས་ལ་རིགས་འགྲེའོ། །དེ་ཡང་ཕམ་པར་འགྱུར་བ་དང༌། དགེ་འདུན་ལྷག་མ་དང༌། མ་ངེས་པ་ཡན་ཆད་ཀྱི་སྡེ་ཚན་ནི་འདོན་པར་འགོ་བརྩམས་ན་གང་བརྩམས་པའི་སྡེ་ཚན་དེ་ཉིད་རྫོགས་པར་བྱ་དགོས་སོ། །སྤང་བའི་ལྟུང་བྱེད་མན་ཆད་ཀྱི་སྡེ་ཚན་ནི་འདོན་པར་འགོ་བརྩམས་ན་ལྷག་མ་སོ་སོ་ཐར་པའི་གཞུང་ཐམས་ཅད་རྫོགས་པར་འདོན་དགོས་ཏེ། རིལ་གྱིས་འདོན་པ་ཞེས་བྱ་བ་ཡང་དེ་ཡིན་ནོ། །

 བརྩམ་པར་བྱ་ཞིང་དབྱུང་བར་བྱ། །སངས་རྒྱས་བསྟན་ལ་འཇུག་པར་བྱ། །འདམ་བུའི་ཁྱིམ་ན་གླང་ཆེན་བཞི། །འཆི་བདག་སྡེ་ནི་གཞོམ་པར་བྱ། །གང་ཞིག་རབ་ཏུ་བག་ཡོད་པས། །ཆོས་འདུལ་འདི་ལ་སྤྱོད་གྱུར་པ། །སྐྱེ་བའི་འཁོར་བ་རབ་སྤངས་ནས། །སྡུག་བསྔལ་ཐ་མར་བྱེད་པར་འགྱུར། །ཕན་ཚུན་ཚུལ་ཁྲིམས་བསྲུང་བ་དང༌། །བསྟན་པའི་འཕེལ་བར་བྱ་བའི་ཕྱིར། །སོ་སོ་ཐར་པ་འདི་བཏོན་པས། །དགེ་འདུན་གྱིས་ནི་གསོ་སྦྱོང་བྱས། །གང་གི་ཕྱིར་ནི་མདོ་སྟོན་ནས། །གང་ཕྱིར་གསོ་སྦྱོང་བྱས་གྱུར་པས། །ཚུལ་ཁྲིམས་དེ་ནི་བསྲུང་བྱ་སྟེ། །གཡག་རྔའི་རྩེ་མོ་ཇི་བཞིན་ནོ། །

 གསུམ་པ་རྗེས་ཀྱི་བྱ་བ་ནི། ཐམས་ཅད་ཀྱིས། སོ་སོ་ཐར་པ་བཏོན་པ་ཡི། །བསོད་ནམས་གྲུབ་པ་གང་ཡོད་པ། །དེས་ནི་འཇིག་རྟེན་མ་ལུས་པ། །ཐུབ་དབང་གོ་འཕང་ཐོབ་པར་ཤོག་ཅེས་བརྗོད། །གཞན་ཡང་བསྔོ་སྨོན་དང་བཀྲ་ཤིས་ཅི་རིགས་པས་མཐའ་བརྒྱན་པར་བྱའོ། །

 གཉིས་པ་མ་ཚང་དམིགས་བསལ་དང་བྱིན་རླབས་ཀྱི་གསོ་སྦྱོང་ནི། གསོ་སྦྱོང་གི་ཉིན་དགེ་སློང་བཞིར་མ་ཚང་ན་དུས་ཀྱི་བར་དུ་བསྡད་ལ། དེས་ཀྱང་མ་ཚང་ན། མཆོད་པ་བཤམས་ལ་གཅིག་གི་མདུན་དུ་གཅིག་འདུག་སྟེ། འདི་སྐད་ཅེས།

 བཙུན་པ་དགོངས་སུ་གསོལ། དེང་དགེ་འདུན་གྱི་གསོ་སྦྱོང་བཅོ་ལྔ་པ་ལགས་ལ། བདག་དགེ་སློང་མིང་འདི་ཞེས་བགྱི་བ། བར་ཆད་ཀྱི་ཆོས་རྣམས་ཀྱི་ཡོངས་སུ་དག་གོ་ཞེས་བདག་མཆི་ན། བདག་ཡོངས་སུ་དག་པར་བཙུན་པས་གཟུང་དུ་གསོལ། བདག་དགེ་སློང་མི་འདི་ཞེས་བྱ་བ། ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་པར་བྱ་བའི་ཕྱིར། དེང་གསོ་སྦྱོང་བྱིན་གྱིས་བརླབ་བོ། །གང་གི་ཚེ་དགེ་འདུན་ཚོགས་པ་རྙེད་པ་དེའི་ཚེ་དགེ་འདུན་དང་ལྷན་ཅིག་གསོ་སྦྱོང་རྒྱ་ཆེར་ཉམས་སུ་མྱོང་བར་བྱ་ཞིང༌། སོ་སོ་ཐར་པའི་མདོ་འདོན་པ་ཡང་འདོན་པར་བགྱིའོ། །ཞེས་ལན་གསུམ་བརྗོད་ལ། ཐབས་ལེགས་བྱའོ། །

 གཅིག་པུས་བྱིན་གྱིས་རློབ་པ་ནི། ལྷ་རྣམས་དགོངས་སུ་གསོལ་ཞེས་པ་དང༌། མཐར་ལྷ་རྣམས་ཀྱིས་གཟུང་དུ་གསོལ་ཞེས་བརྗོད་པ་མ་གཏོགས་སྔ་མ་བཞིན་སྦྱར་བར་བྱའོ། །དེ་ཡན་དུས་ངེས་པ་ཅན་གྱི་གསོ་སྦྱོང་ཡན་ལག་དང་བཅས་པ་བསྟན་ཟིན་ཏོ།། །།

 ད་ནི་དུས་མ་ངེས་པ་བཀྲ་ཤིས་པའི་གསོ་སྦྱོང་ནི། སྦྱོར་བའི་ཡན་ལག་གཞན་ཐམས་ཅད་སྔར་དང་མཚུངས་པ་ལས། གནས་ཁང་གི་རྒྱན་བཀོད་དང༌། མཆོད་པའི་ཡོ་བྱད་རྣམས་སྔར་བས་བཟང་ཞིང་གྱ་ནོམ་པར་བཤམས། གཎྜི་བརྡུང་སྐབས་བཀྲ་ཤིས་གསོ་སྦྱོང་གི་ཕྱིར་ཞེས་ལན་གདབ། གྲལ་ལ་འཁོར་ནས་ཤེར་སྙིང་དང་ཁྱད་པར་འཕགས་བསྟོད་སོགས་དང་འཇིག་རྟེན་མཆོད་འོས་མ། སོ་ཐར་སྡོམ་བརྒྱུད་བཅས་སྔར་བཞིན་ལས། མདོ་བསྐུལ་གྱི་དུས་བརྗོད་སྐབས། དཔེར་ན་ཟླ་བཅུ་པའི་ཚེས་བཅོ་བརྒྱད་ལྟ་བུ་ཡིན་ན། དེང་དགུན་ཟླ་དང་པོའི་ཟླ་བ་མར་གྱི་ངོའི་གྲལ་ཚེས་གསུམ་པ་མངོན་དུ་གྱུར་ཞེས་པ་ལྟ་བུས་རིགས་འགྲེ། དེ་ནས་ཕྱག་འཚལ་སྐབས་དགེ་འདུན་ལ་ཡང་ཕྱག་འཚལ་ལོ། །ཅེས་པ་ནས་ལྟུང་བཤགས་དང་དཀར་བརྒྱུད་ཕྱག་མཆོད་དུ་གྲགས་པ་ཕྱོགས་བཅུ་དུས་གསུམ་གནང༌། བྱང་ཆུབ་སྙིང་པོ་ཐོབ་ཕྱིར་བསྔོ་ནས། ཇི་སྙེད་སུ་དག་སོགས་ནས་བདེ་བར་གཤེགས་པ་ཐམས་ཅད་བདག་གི་བསྟོད། ཞེས་པའི་བར་ཕྱག་འཚལ། དེ་ནས་མཆོད་པ་སྤྱོད་འཇུག་ལས་བྱུང་བ་ལྟར། རིན་ཆེན་སེམས་དེ་སོགས་ནས་ངེས་པ་ཀུན་ཏུ་འབྱུང་གྱུར་ཅིག །ཅེས་པའི་བར་དང༌། དེ་ནས་མེ་ཏོག་དམ་པ་སོགས་ནས་ཕྱག་འཚལ་མཆོད་པར་བགྱི། །ཞེས་པའི་བར་གནང༌། དེ་ནས་སྤྱི་བཤགས་དང༌། འདོད་ཆགས་ཞེ་སྡང་སོགས་ནས་ཐམས་ཅད་བདག་གིས་བྱང་ཆུབ་ཕྱིར་བསྔོའོ། །ཞེས་པའི་མཇུག་ཏུ་ཕྱག་གསུམ་འཚལ། དེ་ནས་དུས་བཟང་གི་མདོ་འདོན་པ་སོགས་ནས་བརྩམས་པ་ཐམས་ཅད་སྔར་བཞིན་ལ། གསོ་སྦྱོང་བཅོ་ལྔ་པ་ཞེས་པ་རྣམས་བཀྲ་ཤིས་པའི་གསོ་སྦྱོང་ཞེས་སྒྱུར་ཁ་བགྱིད་ལ། དེས་མཚོན་ཏེ་གཞན་གཉིས་ཀྱང་ཤེས་པར་བྱ། དུས་བརྗོད་སྐབས་དཔེར་ན་ཟླ་བཅུ་པའི་ཚེས་བཅོ་བརྒྱད་ལྟ་བུ་ལ་ཡིན་ན། དགུན་རྣམས་ཀྱི་ཟླ་བ་དང་པོའི་མར་གྱི་ངོའི་གྲལ་ཚེས་གསུམ་ནི་ཐལ་ལོ། །ལྷག་མ་ཉི་ཤུ་རྩ་བདུན་ནི་ཤུལ་ན་ལུས་སོ། །ཞེས་པ་ལྟ་བུས་རིགས་འགྲེ། དེ་ནས་མདོ་འདོན་སྐབས་ཐོས་བསྒྲག་མི་བྱ་བར་རིལ་འདོན་མཛད་པའི་ཁྱད་པར་ཙམ་མོ། །མཇུག་ཏུ་བཀྲ་ཤིས་རྒྱས་པའི་མཐར་རྒྱ་གླིང་སྤོས་སྣ་ཚོགས་ཀྱིས་སྣ་དྲངས་པའི་གསེར་སྦྲེང་བཅས་གཙུག་ལག་ཁང་བསྐོར་བ་གསུམ་བྱའོ།། །།

 སླར་སྨྲས་པ། སྙིགས་མར་སྤྱོད་པའི་ན་བུན་ལང་ལིང་གིས། །འདུལ་བའི་ཕྱག་ལེན་རྫོགས་ལྡན་ཉི་མའི་སྐབས། །གླེགས་བམ་སྤྲིན་གྱི་རུམ་དུ་ཞུགས་དུས་འདིར། །སྐལ་བཟང་ནམ་མཐའ་བཏེག་པའི་ལེགས་བྱས་ཀྱིས། །སྒྲུབ་སྡེ་ངེས་དོན་གྲུབ་པའི་དགའ་ཚལ་དུ། །ཁྲིམས་གཙང་པད་དཀར་ཟིལ་དངར་ལ་སྤྱོད་པའི། །གསེར་སྦྲང་ཀློག་སྤོང་འདབ་རྩལ་ཆེར་རྒྱས་ཏེ། །མཁས་དང་གྲུབ་པའི་བླ་ན་རྒྱལ་གྱུར་ཅིག། །།ཅེས་གསོ་སྦྱོང་གི་ཕྱག་ལེན་བཀླག་ཆོག་ཏུ་བཀོད་པ་འདིའང་རྟ་མགོ་ཆོས་དབྱིངས་ཕོ་བྲང་གི་དགེ་འདུན་པ་རྣམས་ཀྱི་ཕྱག་ལེན་དུ། སྒྲུབ་སྡེའི་སློབ་དཔོན་ཡོན་ཏན་འོད་ཀྱི་ཞལ་སྔ་ནས་བཀའ་སྩོལ་བཞིན་ཤཱཀྱའི་བཙུན་པ་དགེ་འདུན་རིན་ཆེན་པས་ཁྲིགས་སུ་བསྒྲིགས་པ་དགེ་ལེགས་སུ་གྱུར་ཅིག། །།དགེའོ། །